
RAPORTTI 

TIIVISTELMÄ 


Monilukutaito nostettiin uutena käsitteenä Perusopetuksen opetus- 
suunnitelman perusteisiin 2014, joissa se on yksi kaikkia oppiaineita 
läpäiseviä laaja-alaisen osaamisen alueita. Tässä raportissa esittelem- 
me luokanopettajille kohdennetun monilukutaito-kyselyn perusteella, 
miten opetussuunnitelma on tältä osin toteutunut. Kysely toteutettiin 
keväällä 2019 ja siihen vastasi 593 opettajaa. Kyselyn yhteydessä selvi- 
timme lisäksi avoimella kysymyksellä, miten monilukutaito on otettu 
huomioon opetuksessa. 

Tulosten mukaan opettajat ovat varsin sitoutuneita omaan työ- 
hönsä, sillä monet olivat perehtyneet monilukutaitoon itsenäisesti. 
Käsitteeseen katsottiin kuuluvaksi laajasti erilaisia lukutaitoja, kuten 
peruslukutaito, nettilukutaito, kuvanlukutaito ja taulukoiden lukutai- 
to. Myös erilaiset tekstien tuottamisen vaihtoehdot, kuten kirjoittami- 
nen, liitettiin monilukutaitoon, mutta hieman harvemmin. Erityisesti 
multimodaalisten tekstien tulkinnan ja tuottamisen nähtiin kuuluvan 
monilukutaitoon. 

Erilaisten tekstien tulkintaa oli myös opetettu paljon, esimerkiksi 
yli puolet vastaajista oli opettanut kuvanlukutaitoa melko tai erittäin 
paljon. Tekstien tulkinnan opettamisessa oli jonkin verran eroja luok- 
ka-asteittain tarkasteltuna, esimerkiksi peruslukutaitoa melko tai erit- 

täin paljon opettavien määrä laski ensimmäiseltä luokalta kuudennelle 
luokalle. Nettitekstien lukemista oli opetettu etenkin alakoulun ylem- 
millä luokka-asteilla, mutta toisaalta varsin moni ei ollut opettanut sitä 
ollenkaan tai vain hyvin vähän (15-40 prosenttia luokka-asteesta riippu- 
en). Tiedonhakua oli myös opetettu, mutta vähemmän oli opetettu tie- 
don soveltuvuuden arviointia. Vajaa neljännes vastaajista ei ollut opet- 
tanut kriittistä lukutaitoa tai oli opettanut sitä vain hyvin vähän. Eniten 
oppilaat olivat tuottaneet äidinkielen ja kirjallisuuden oppiaineeseen 
kuuluvia tekstejä, kuten kertomuksia ja satuja, runoja ja mielipidekir- 
joituksia, mutta näitä ei oltu juurikaan julkaistu. Tyypilliset julkaistavat 
tuotokset olivatkin kuvataidetöitä tai käsitöitä. Tekstejä oli julkaistu 
harvoin muualla kuin koulussa. 

Suurin osa vastaajista yhdisti eri oppiaineiden kielten ja esitysta- 
pojen tuntemisen monilukutaitoon, mutta noin 40 prosenttia opetta- 
jista vastasi opettaneensa sitä hyvin vähän tai ei lainkaan. Opetussuun- 
nitelman linjaukset eri tiedonalojen kielenkäytön hallinnasta eivät siis 
vielä välttämättä toteudu systemaattisesti. Opettajilla näyttäisi olevan 
tietoa monesta monilukutaitoon kuuluvasta asiasta, mutta ei välttämättä 
työkaluja niiden soveltamiseen opetuksessa systemaattisesti. 

Opetusmenetelmien kannalta monilukutaitoa oli opetettu eri- 
tyisesti monialaisissa oppimiskokonaisuuksissa, ilmiöpohjaisessa ope- 
tuksessa ja projektilähtöisessä opetuksessa. Sen nähtiin myös lisänneen 
tutkivaa oppimista ja koulun ulkopuolisten tekstien käyttöä. Kaiken 
kaikkiaan 63 prosenttia oli eri mieltä väitteestä, että monilukutaito ei 
tarjoaisi mitään uutta opetukseen, mutta toisaalta ainoastaan 34 pro- 
senttia oli sitä mieltä, että se on muuttanut opetusta. 

Avointen kysymysten vastausten perusteella jäsentyi erilaisia 
orientaatioita monilukutaitoon. Epävarmat eivät olleet ottaneet moni- 
lukutaitoa huomioon opetuksessaan lainkaan. Toisaalta kehittyjät ku- 
vailivat, miten monilukutaito on muuttanut opetusta; se on esimerkiksi 
lisännyt digitaalisia ympäristöjä tai oppilaslähtöisyyttä. Sisällön kuvai- 
lijat puolestaan jäsensivät, mitä he ovat opettaneet monilukutaidosta, 
esimerkiksi tiedonhakua tai erilaisten tekstien tulkintaa ja tuottamista. 
Edelleen pedagogiikan kuvailijat jäsensivät, miten he opettavat monilu- 
kutaitoa esimerkiksi hyödyntäen monialaisia oppimiskokonaisuuksia. 
Viimeisimpänä itsevarmat totesivat, että monilukutaito ei ole muuttanut 
heidän opetustaan, sillä he ovat aina ottaneet sen huomioon. He kokivat, 
että monilukutaito on vain uusi nimi vanhoille asioille. 

Nämä edellä esitetyt tulokset ja erilaiset opettajien orientaatiot 
osoittavat, miten kompleksisesta käsitteestä monilukutaidossa on kyse 
ja miten eri tavoin sitä ja näin ollen opetussuunnitelmaa tulkitaan ja 
lähestytään. Tulokset myös osoittivat koulutuksen hyödyn, sillä opet- 
tajat raportoivat (täydennys)koulutuksen vahvistaneen ja jäsentäneen 
ajatteluaan monilukutaidosta. Raportti antaa näkökulmaa sekä tulevalle 


perusopetuksen opetussuunnitelmatyölle että opettajankoulutukselle. 

1 JOHDANTO 


Tässä raportissa selvitämme luokanopettajien käsityksiä monilukutai- 
dosta. Käsite iskostui suomalaiseen koulutuspolitiikkaan ja pedago- 
giikkaan varhaiskasvatuksesta lukiokoulutukseen uusien kansallisten 
opetussuunnitelmien perusteiden uudistamisten myötä. Perusopetuk- 
sen opetussuunnitelman perusteissa (POPS 2014) se on yksi seitsemästä 
laaja-alaisesta osaamiskokonaisuudesta, joita ei opeteta oppiaineina, 
vaan joiden pitäisi lävistää kaikki oppiaineet. Laaja-alaisen osaamisen 
yhteiseksi tavoitteeksi määritetään oppilaiden ihmisenä kasvamisen 
tukeminen, demokraattisen yhteiskunnan jäsenyyden ja kestävän elä- 
mäntavan edellyttämän osaamisen edistäminen (POPS 2014). 

Monilukutaidon määritelmä on opetussuunnitelmassa tarkoi- 
tuksellisen väljä, jotta se mahdollistaisi moninaisen toiminnan monilu- 
kutaidon ympärillä. Sillä ”tarkoitetaan erilaisten tekstien tulkitsemisen, 
tuottamisen ja arvottamisen taitoja, jotka auttavat oppilaita ymmärtä- 
mään monimuotoisia kulttuurisia viestinnän muotoja sekä rakenta- 
maan omaa identiteettiään” (POPS 2014, 20). Se perustuu -jo aiemmin 
opetussuunnitelmissa esiintyneeseen - laaja-alaiseen käsitykseen teks- 
tistä, jonka mukaan tekstit voivat olla sanallisia, kuvallisia, auditiivisia, 
numeerisia ja kinesteettisiä symbolijärjestelmiä, kuten opetussuunnitel- 
man perusteissa (POPS 2014) todetaan. Oppilaan tulisi oppia lukemaan 
ja tulkitsemaan erilaisia tekstejä erilaisissa oppimisympäristöissä, niin 
perinteisissä kuin digitaalisissakin, sekä itse luomaan erilaisia tekstejä ja 
hallitsemaan niiden käyttöä ilmaisussa ja viestinnässä. Opetussuunnitel- 
man perusteissa (POPS 2014) viitataan myös niin sanottuihin autenttisiin 
teksteihin, joita oppilaat tuovat kouluun osana omaa elämismaailmaan- 
sa, ja mahdollisuuksiin vaikuttaa ja osallistua yhteiskunnalliseen elä- 
mään. Lisäksi eri oppiaineiden kohdalla nostetaan esiin monilukutaidon 
tavoitteita. 

Uusi termi ja osaamiskokonaisuus opetussuunnitelman perus- 
teissa herättää kysymyksiä siitä, miten lähtökohdiltaan melko väljä 
käsite ymmärretään ja miten se siirretään käytännön luokkahuoneope- 
tukseen. Monilukutaitoa ei ole käsitelty opettajankoulutuksessa ennen 
uusia opetussuunnitelmia, joten suurelle osalle kouluissa toimivista 
opettajista monilukutaidon opettaminen on uusi asia. Pekka Mertala 
(2017) onkin todennut, että moni opettaja on epävarma ja epätietoinen 
siitä, millaista pedagogiikkaa häneltä oikein odotetaan monilukutai- 
don viitekehyksessä. Kansainvälisemmin katsottuna on havaintoja siitä, 
että samastakin koulutuksesta valmistuneilla opettajilla voi olla erilaisia 
käsityksiä monilukutaidosta, ja käsitysten muotoutumiseen voivat vai- 

kuttaa esimerkiksi koulun teknologiset resurssit, oppilaiden taustat ja 
opetussuunnitelman tavoitteet (Boche 2014). 

Olemme Tampereen yliopiston Kasvatustieteiden ja kulttuurin 
tiedekunnan Tulevaisuuden tekstitaidot -tutkimusryhmässä pyrkineet 
hahmottamaan monilukutaitoja niin kansallisessa kuin kansainvälises- 
säkin viitekehyksessä (Kulju ym. 2018; Kupiainen ym. 2019). Olemme 
huomanneet, että julkaistu tutkimus painottuu pääasiassa kouluissa 
toteutettuihin projekteihin ja luokkahuonepedagogiikkaan, mutta opet- 
tajien käsityksiä on tutkittu vähän, tai opettajien pedagogiset käsitykset 
nivoutuvat kokonaisvaltaiseen luokkahuonepedagogiikan tarkasteluun, 
eikä laajempiin kyselyaineistoihin perustuvia selvityksiä näyttäisi olevan. 

Suomessa koko aihealueen tutkimus on vasta alussa, ja jo ilmes- 
tyneet julkaisut voidaan karkeasti jakaa käsitteen teoreettista pohdintaa 
sisältäviin ja toisaalta empiirisiin tutkimuksiin, joissa tarkastellaan joko 
oppilaiden monilukutaitoa tai opetuksen toteutumista ja pedagogiikkaa. 
Ensimmäiset kotimaiset monilukutaitojulkaisut ovat käsitelleet käsitteen 
teoreettista puolta (Luukka 2013; Palsa & Ruokamo 2015; Kupiainen ym. 
2015; Kulju ym. 2018; Mertala 2017; Mertala 2018; Tarnanen 2019; ks. myös 
Palsa ym. 2019), ja lisäksi on julkaistu muutamia kokoomateoksia, joissa 
on tulkittu monilukutaitoa kouluopetuksessa (esim. Kaartinen 2015; Lei- 
no & Kallionpää 2016). Tarve käsitteen avaamiselle ja pohdinnalle kumpu- 
si laajasta monilukutaidon (multiliteracies) kansainvälisestä tutkimukses- 
ta ja toisaalta sen kotimaisesta tulkinnasta opetussuunnitelmatekstiksi. 
Myös käsitteen luonne eräänlaisena eri lukutaitojen kattokäsitteenä on 
vaatinut sen avaamista ja tulkintaa. 

Kansainvälisessä ICILS-tutkimuksessa monilukutaito rajattiin 
digitaalisiin tekstitaitoihin. Tulosten mukaan suomalaiset nuoret si- 
joittuivat 14 maan joukossa neljänneksi, ja tytöt suoriutuivat tässäkin 
paremmin kuin pojat (Leino ym. 2019). Oppimaan oppiminen -tutki- 
muksessa (Oinas ym. 2019) puolestaan monilukutaidon osuudessa tar- 
kasteltiin perusopetusikäisten lukijarooleja erilaisten multimodaalisten 
mediatekstien yhteydessä. Tarkastellut lukijaroolit olivat koodinpurkaja, 
merkitysten rakentaja ja tekstianalyytikko. Tulosten mukaan kuuden- 
nen ja yhdeksännen luokan tulokset olivat samansuuntaiset, ja tytöt 
olivat taitavampia lukijoita kuin pojat kaikissa tarkastelluissa rooleissa. 
Sukupuolieroja katsottaessa tulokset näyttävät näin ollen mukailevan 
aiempien lukutaitotutkimusten tuloksia (esim. PISA-tutkimuksesta ks. 
Leino ym. 2019). 

Edellisten lisäksi monilukutaidon pedagogiikkaa on tutkittu ver- 
taisarvioiduissa julkaisuissa eri oppiaineiden näkökulmista. Joutsenlahti 
ja Kulju (2017) ovat soveltaneet monilukutaidon viitekehystä matematii- 
kan opetuksessa. Karjalainen-Väkevä ja Sintonen (2018) ovat puolestaan 
tarkastelleet monilukutaitoa musiikin oppiaineen ja Sulkunen, Luukka, 
Saario ja Veistämö (2019) lukion historian tekstitaitojen opetuksen kan- 
nalta. Herttovuo ja Routarinne (2020) ovat kytkeneet monilukutaidon 
ympäristöopin oppikirjan lukemiseen. Myös monialaista oppimisko- 

konaisuutta on tarkasteltu monilukutaidon viitekehyksessä (Tarnanen, 
Kaukonen, Kostiainen ja Toikka 2019) samoin kuin ohjelmoinnin peda- 
gogiikkaa (Mertala, Palsa & Dufva 2020). 

Edellä kiteytetty orastava uusi tutkimusalue osoittaa moniluku- 
taidon laajaa kenttää, minkä myötä sitä myös tutkimuksissa hahmote- 
taan eri tavoin. ICILS-tutkimuksessa monilukutaito tiivistyy tietokone- ja 
informaatiolukutaitoon (Leino ym. 2019). Oppimaan oppiminen -tutki- 
muksessa (Oinas ym. 2019) monilukutaitoa hahmotettiin puolestaan 
erityisesti internetissä ja sosiaalisessa mediassa ilmenevien, tyypillisesti 
multimodaalisten tekstien lukutaitona, perinteisemmin medialukutai- 
tona. Oppiainepedagogiikkaa tarkastelevissa tutkimuksissa keskiössä on 
ollut esimerkiksi tiedonalakohtaiset tekstikäytänteet (Sulkunen ym. 2019), 
tai niissä on sovellettu New London Groupin (1996) esittelemää moni- 
lukutaidon tiedon prosessoinnin pedagogista mallia (Karjalainen-Väkevä 
ja Sintonen 2018). 

Käsite näyttäisi elävän myös opetussuunnitelmateksteissä, sil- 
lä uusimmissa lukion opetussuunnitelman perusteissa (LOPS 2019) 
monilukutaitoa ei- toisin kuin varhaiskasvatuksen (VASU 2018) ja pe- 
rusopetuksen opetussuunnitelman perusteissa (POPS 2014) — nosteta 
omaksi laaja-alaisen osaamisen alueeksi vaan se liitetään Monitieteinen 
ja luova osaaminen -otsikon alle. Samalla tavalla kuin perusopetuksen 
opetussuunnitelman perusteissa sen määritelmässä korostetaan laajaa 
tekstikäsitystä ja mainitaan teknologisissa ympäristöissä toimiminen. 
Kuitenkin erilaista sävyä määritelmissä on, sillä kun peruskoulun ope- 
tussuunnitelman perusteissa korostuu monilukutaidon osalta tiedon 
kriittinen arviointi, tuottaa lukion opetussuunnitelman perusteet siihen 
uteliaisuuden ja ongelmanratkaisun näkökulman. 

Riippumatta tarkemmasta määrittelystä on selvää, että moni- 
lukutaitoa tarvitaan sekä perinteisemmissä mediaympäristöissä että 
digitaalisissa ympäristöissä. Yhteiskunnan laajan digitalisoitumisen 
myötä digitaaliset ympäristöt korostuvat erityisesti lasten ja nuorten 
elämismaailmassa. Koulu pyrkii vastaamaan yhteiskunnallisiin muu- 
toksiin kehittämällä jatkuvasti opetussuunnitelmia nykyaikaista ja 
moninaista oppimista tukevaksi. Monilukutaidon opetuksella pyritään 
vastaamaan muun muassa digitaalisen kansalaisuuden vaatimuksiin, 
joka edellyttää erilaisten tekstimaailmojen hallintaa sekä osallisuutta 
ja toimimista digitaalisissa ympäristöissä niin opiskelussa, työelämässä 
kuin vapaa-ajallakin. 

Tämän tutkimuksen keskeisenä tavoitteena oli selvittää, miten 
suomalaiset opettajat ymmärtävät monilukutaidon ja miten he sovel- 
tavat sitä opetuksessaan. Tutkimus antaakin tietoa siitä, miten tältä osin 
perusopetuksen opetussuunnitelman perusteet on ymmärretty ja otettu 
käyttöön kouluissa. 

On selvää, että opettajien käsitysten määrittäminen tai mittaami- 
nen kyselyn perusteella ei ole yksiselitteistä. Ensiksikin ammatillisena 
haasteena on lukutaidon jatkuva uudelleen määrittely (ks. Giampapa 

2010; Boche 2014; Cervatti ym. 2006) sekä siihen liittyvien käsitteiden 
ja mallien moninaisuus, viimeisimpänä edellä esitelty monilukutaidon 
käsite ja sen kompleksisuus. Lisäksi käsitykset ovat ylipäänsä dynaamisia 
ja kompleksisia, henkilökohtaisia ja kokemuksellisia ja ne muodostuvat 
diskursiivisissa käytänteissä (Kalaja, Barcelos & Aro 2018; Barcelos & Ka- 
laja 2012). Esimerkiksi sillä, miten monilukutaitoa on käsitelty yhteisól- 
lisissä opetussuunnitelmaprosesseissa tai täydennyskoulutuksissa, on 

vaikutusta käsitysten muodostumiseen yhdessä opettajan omien koke- 
musten ja tulkintojen kanssa. Tätä kuvaa myös Bochen (2014) havainto 

siitä, että vastavalmistuneiden opettajien käsityksiin monilukutaidosta 

vaikutti osaltaan yhteistyö kollegoiden kanssa. 

2 TUTKIMUKSEN TOTEUTUS 


Tarkastelemme Luokanopettajien käsityksiä monilukutaidosta -tutkimuk- 
sessa suomalaisten luokanopettajien käsityksiä monilukutaidon käsit- 
teestä ja opetuksesta alakoulussa. Tutkimus on toteutettu Tampereen 
yliopiston Kasvatustieteiden ja kulttuurin tiedekunnan Tulevaisuuden 
tekstitaidot (EduLit) -tutkimusryhmässä yhteistyössä Opetushallituksen 
kanssa. Kyselylomakkeen suunnittelijoina toimivat Mari Pienimäki, Pirjo 
Kulju ja Reijo Kupiainen, ja aineiston analyysiin saatiin apua Tampereen 
yliopiston Tilastotieteen tutkimuspalveluista Jyrki Ollikaiselta. 
Suomenkielinen kysely jaettiin kouluille Opetushallituksen 
avustuksella. Kysely oli auki verkossa 15.4.-13.5.2019 ja se kohdennettiin 


luokanopettajille. 


Kyselyn laatiminen ja analyysi. Kyselyn lähtökohtana olivat Perusope- 
tuksen opetussuunnitelman perusteet 2014 ja niissä esiintyvä monilu- 
kutaidon osaamiskokonaisuus. Opetussuunnitelman määritelmää mo- 
nilukutaidosta lähiluettiin ja siitä esille tulevien sisällöt muodostivat 
kyselyn ytimen. 

Kokonaisuudessaan kysely jakautui kuuteen eri alueeseen: a) 
taustatiedot, b) työhyvinvointi ja asenteet opetuksen kehittämiseen, c) 
perehtyminen monilukutaitoon, d) monilukutaidon käsite, e) monilu- 
kutaidon opettaminen ja f) kokemuksia monilukutaidosta. Tässä rapor- 
tissa julkaistaan tuloksia kaikista osa-alueista. Kysymyksiä oli kaikkiaan 
21, joista viimeinen avoin kysymys koski monilukutaidon huomioimista 


omassa opetuksessa. 


Vastaajat. Tutkimukseen osallistui kaiken kaikkiaan 593 opettajaa, joista 
suurimmalla osalla, 65 prosentilla, oli luokanopettajan pätevyys. Vastaa- 
jista 25 prosentilla oli luokan- ja aineenopettajan kaksoiskelpoisuus ja 
kolme prosenttia vastaajista oli aineenopettajia. Seitsemällä prosentilla 
vastaajista oli muu kuin opettajan tutkinto. 

Vastaajista ylivoimaisesti suurin osa, 85 prosenttia, oli naisia ja 14 


prosenttia miehiä, muunsukupuolisia oli vastaajista kaksi. 

Naiset 501 
Miehet 83 
Äidinkieli suomi 574 
Keski-ikä 48,6 v. 
Alle 30-v. 4% 
30-39-v. 15 % 
40-49-v. 29% 
50-59-v. 43 % 
Yli 60-v. 10 % 


Taulukko 1. Kyselyyn vastaajat (N=593) 


Vastaajien kouluista suurin osa oli Etelä-Suomen alueella (35 %), 
ja vähiten kouluja oli mukana Lapista (3 %). Vastaavasti 30 prosenttia vas- 
taajien kouluista sijaitsi alle 10 000 asukkaan kunnissa ja 23 prosenttia 
yli 80 000 asukkaan kunnissa. Suurimmalla osalla vastaajista (61%) ope- 
tuskokemusta oli kymmenestä kolmeenkymmeneen vuoteen. Opettajat 


jakautuivat melko tasaisesti eri luokka-asteille. 


Analyysit. Kyselyn määrälliset päätulokset esitämme kuvioiden avulla 
havainnollistaen vastausten jakaumia. Paikoin aineistoa ristiintaulukoi- 
tiin yleisen jakauman lisäksi muutamien muuttujien mukaan, kuten iän 
tai opetettavan luokka-asteen mukaan. 

Avoimeen kysymykseen Kerro lopuksi omin sanoin, miten olet otta- 
nut monilukutaidon huomioon opetuksessasi vastasi 194 opettajaa. Nämä 
vastaukset analysoitiin sisällönanalyysin keinoin tyypittelemällä. Ai- 
neiston käsittely eteni siten, että ensiksi avoimen kysymyksen vastauksia 
luettiin läpi, jolloin niistä alkoi hahmottua erilaisia tulokulmia monilu- 
kutaitoon. Sen jälkeen aineistoa analysoitiin tarkemmin teemoittelemal- 
la vastaajien tarjoamaa informaatioainesta. Tämän pohjalta aineistoa 
tyypiteltiin, ja kutakin tyyppiä, eli orientaatiota monilukutaitoon, ku- 


vataan tiivistelmillä, jossa kiteytyvät aineiston keskeisimmät elementit. 

3 TYÖHYVINVOINTI JA ASENTEET 
OPETUKSEN KEHITTAMISEEN 


Halusimme tutkimuksessa selvittää myös opettajien osallisuutta kou- 
lun ja opetuksen kehittämiseen ja asenteita työtä ja koulua kohtaan. 
Opettajan kiinnittyminen työhönsä on erittäin tärkeä osa koko koulun 
toimintaympäristön kehittämistä. OPPI-tutkimusryhmässä tutkittiin 
vuosina 2005-2011 opettajan työhön kiinnittymisen ehtoja ja sááte- 
lijöitä (Soini ym. 2012). Yleensä laajat koulu-uudistukset vaikuttavat 
opettajien työhön, mutta toisaalta taas monet opettajan työn perusteet 
pysyvät muuttumattomina tai muuttuvat vain vähän. Opetussuunnitel- 
man muuttuminen ja erityisesti uudet sisällöt ja käsitteet vaativat myös 
opettajilta perehtyneisyyttä ja innostusta uuden oppimiseen. Myös ikä 
ja odotettavissa olevat eläkepäivät, kuten myös työn rasittavuus ja opet- 
tajan oma työssä viihtyminen sekä täydennyskoulutusmahdollisuudet, 
saattavat vaikuttaa innostukseen oppia ja kokeilla uutta. 

Samaan aikaan saattaa sattua myös useita uudistuksia, mikä ei 
koulumaailmassa ole suinkaan tavatonta. Opetussuunnitelman uudis- 
tuksen ohella paljon puhetta on herättänyt myös Sipilän hallituksen 
(2015-2019) kärkihanke koulujen digitalisaatioista, niin sanottu di- 
giloikka. Myös oppimisympäristöt ovat joissain kouluissa muuttuneet 
huomattavasti perinteisistä luokkahuoneista avoimiin, muotoutuviin 
ja joustaviin ympäristöihin. Kouluille kohdistuu siis monenlaisia pai- 
neita, joiden puristuksessa opettaja tekee arkipäivästä opetustyötään. 
Koulujen ja opetussuunnitelman kehittäminen perustuu kuitenkin 
paljolti luottamukseen opettajasta korkeasti koulutettuna, työhönsä 
sitoutuneena ammattilaisena (Soini ym. 2012). Opettajien sitoumuksen 
heikkeneminen heijastuu nopeasti koko koulun toimintaan, suhteeseen 
oppilaisiin ja koulujärjestelmän kestävyyteen. 

Työhön kiinnittyminen edellyttää myös riittävää hyvinvointia ja 
rakentaa opettajan toiminnan pedagogista johdonmukaisuutta (Soini 
ym. 2012). Tutkimuksemme opettajista hyvin suuri osa, 64 prosenttia, 
koki, että heillä on liikaa töitä, mikä on omiaan heikentämään innos- 
tusta perehtyä uusiin asioihin ja altistaa etääntymiselle koulun arjesta 
ja riittämättömyyden tunteille sekä kuluttaa energiaa (Soini ym. 2012). 
Samaan aikaan lähes kaikki opettajat ilmoittivat kuitenkin kokevansa 
työnsä merkityksellisenä (98 %). Opettajien työtä leimaakin yleisesti se, 
että he ovat samaan aikaan sekä uupuneita että tyytyväisiä työhönsä 
(Soini ym. 2012). 

Kouluyhteisö on kuitenkin voimavara, joka auttaa jaksamaan. 81 
prosenttia vastaajista ilmoitti saavansa työhönsä riittävästi tukea toisilta 

opettajilta tai rehtorilta, ja kiinnittyminen sekä uusien opetustapojen 

kokeileminen oli vahvaa (kuvio 1 ja 2). Uusien opetustapojen kokeiluun 
liittyi kuitenkin eroja eri ikäisten opettajien kohdalla. Nuoremmat, alle 

30-vuotiaat opettajat olivat selvästi kiinnostuneempia uusien opetusta- 
pojen kokeilusta kuin vanhemmat opettajat. Alle 30-vuotiaista kaikki 

ilmoittivat kokeilevansa mielellään uusia opetustapoja, kun 50-59-vuo- 
tiaista, joka oli suurin ikäluokka, näin teki 80 prosenttia, ja yli 60-vuoti- 
aista 76 prosenttia. Tieto- ja viestintäteknologian (TVT) käytön kohdalla 

erot eivät olleet merkittäviä. 

Tämä osoittaa kaiken kaikkiaan vahvaa kiinnittymistä opettajan 
työhön, sillä työhönsä kiinnittynyt opettaja on yleensä myös hyvin kiin- 
nostunut kehittämään työtään ja kouluaan tavoitteellisesti ja vastuulli- 
sesti. Tämä tarkoittaa myös halua tukea toisia opettajia ja käyttää heitä 
oman oppimisen tukena. Samoin vahva kiinnittyminen opetustyöhön 
on yhteydessä avoimuuteen uusia asioita kohtaan ja valmiuteen kokeilla 
uusia pedagogisia käytäntöjä. (Soini ym. 2012.) 

% 
100 


60 52 


25 


Täysin samaa Melko samaa Ei samaa eikä Melko Täysin 
mieltä mieltä eri mieltä eri mieltä eri mieltä 


Kuvio 1. Käyttää mielellään tieto- ja viestintäteknologiaa (N=590) 

Täysin samaa Melko samaa Ei samaa eikä Melko Täysin 
mieltä mieltä eri mieltä eri mieltä eri mieltä 


Kuvio 2. Kokeilee mielellään uusia opetustapoja 


Pedagogiikan kehittäminen on opettajan työn ytimessä. Moni- 
lukutaitoa voidaan myös pitää erityisesti pedagogiikan kehittämisen 
alueena, pedagogisten käytänteiden muutoksena, jossa siirrytään si- 
sältöjen hallinnasta toiminnan ja käytänteiden harjaannuttamiseen ja 
yhteistoiminnallisuuteen (Luukka 2013; 2019). Tällainen monilukutai- 
to edellyttää kiinnostusta uusiin pedagogisiin käytäntöihin. Opettajat 
tuntuvat tiedostavan tämän ainakin siinä mielessä, että 62 prosenttia 


vastaajista ilmoitti kokevansa, että tarvitsee lisäkoulutusta opetustyöhön. 

4 PEREHTYMINEN MONILUKUTAITOON 


Monilukutaito on perusopetuksen opetussuunnitelmassa ja ylipäätään 
suomalaisessa koulutuspolitiikassa ja kasvatuskeskustelussa uusi käsite. 
Se on osa laaja-alaista osaamista, joka määriteltiin ensimmäistä kertaa 
osana koulutusjärjestelmää perusopetuksen opetussuunnitelmauudis- 
tuksen yhteydessä, joka alkoi vuonna 2012 (Hartikainen & Harmanen 
2019). Tätä ennen monilukutaidon käsitettä ei ole ollut opetussuunnitel- 
missa eikä myöskään opettajankoulutuksessa. Opetussuunnitelman var- 
sin väljän määritelmän johdosta opettajilla on myöskin ollut vaikeuksia 
ymmärtää, mitä monilukutaito opettajilta käytännössä vaatii (Hankala 
ym. 2018). 

Ensimmäiset opettajan työtä monilukutaidon parissa luotaavat 
tutkimusjulkaisut alkoivat ilmestyä opetussuunnitelman perusteiden 
julkaisun jälkeen (2014). Tällaisia ovat Tampereen yliopiston normaa- 
likoululla toimitettu julkaisu Monilukutaito kaikki kaikessa (Kaartinen 
2015), Marjo Räsäsen (2015) Visuaalisen kulttuurin monilukukirja ja Äi- 
dinkielen opettajain liiton vuosikirja Monilukutaitoa digiaikaan (Leino 
& Kallionpää 2016). Tätä aikaisemmin monilukutaidosta on luettavis- 
sa muun muassa opetushallituksen taustamateriaaleista ja professori 
Minna-Riitta Luukan (2013, julkaistu uudelleen 2019) artikkelista, joka 
selventää käsitteen taustaa ja merkitystä käytännön koulutyössä. Myös 
muun muassa Opetushallituksen tarjoama täydennyskoulutus tarjosi 
hyvin nopeasti apua opettajan työn kiinnittämiseen monilukutaitoon, 
ja samoin Opetushallituksen järjestämä Äidinkielen ja kirjallisuuden 
opetuksen foorumi kiinnittyi osaltaan monilukutaitoon vuonna 2017. 

Opetushallitus onkin ollut erittäin aktiivinen täydennyskoulu- 
tuksen tarjoamisessa; viimeisimpänä on julkaistu artikkelikokoomateos 
Monilukutaitoa oppimassa (Harmanen & Hartikainen 2019), jossa käsi- 
tettä lähestytään paitsi käsitteen määrittelyn myös erilaisten pedago- 
gisten näkökulmien kautta. Myös monilukutaidon tutkimus on monin- 
kertaistunut, ja Jyväskylän ja Helsingin yliopiston Suomen Akatemian 
rahoittama HistLit-hanke (Engaging in disciplinary thinking: historical 
literacy practices in Finnish general upper secondary school) aloitti vuonna 
2016. Siinä monilukutaito on yhdistetty erityisesti historian oppialaan. 
Opetus- ja kulttuuriministeriön rahoittama valtakunnallinen kehittä- 
misohjelma Monilukutaitoa Opitaan Ilolla (MOI) aloitti Helsingin yli- 
opistossa vuonna 2017. Se keskittyy erityisesti varhaiskasvatukseen ja 
alkuopetukseen. 

Koska käsite on vielä uusi, vain 18 prosenttia opettajista kertoi 
olevansa perehtynyt monilukutaitoon opettajankoulutuksessa. Ei ole 
yllättävää, että alle 30-vuotiaiden opettajien kohdalla prosenttiosuus 
oli kuitenkin huomattavasti suurempi: 40 prosenttia (N=20). Myös 
30-39-vuotiaista opettajista 37 prosenttia ilmoitti perehtyneensä moni- 
lukutaitoon opettajankoulutuksessa (N=82). Tällä perusteella voi todeta, 
että monilukutaito on otettu varsin nopeasti huomioon opettajankoulu- 
tuksessa. Raporttimme ei kuitenkaan sisällä analyysia siitä, miten käsite 
näkyy opettajankoulutuksen opetussuunnitelmassa eri yliopistoissa. 

Vuoden 2019 kevääseen mennessä täydennyskoulutus ei vielä ol- 
lut tavoittanut suurta osaa opettajista monilukutaidon alueella, sillä 76 
prosenttia opettajista ilmoitti, että ei ole osallistunut monilukutaidon 
täydennyskoulutukseen. Opettajan ikä ei ratkaissut täydennyskoulu- 
tukseen osallistumista muuten kuin alle 30-vuotiaiden kohdalla. Heillä 
täydennyskoulutukseen osallistuminen on ollut vähäisempää kuin van- 
hemmilla opettajilla. Tosin myös vastaajien määrä alle 30-vuotiaiden 
kohdalla on huomattavasti vähäisempi kuin muissa ikäryhmissä (tau- 
lukko 1). Yllättävää kyllä, myöskään ne opettajat, jotka kokivat tarvit- 
sevansa lisäkoulutusta opettajan työhön (62 % opettajista), eivät olleet 
muita enemmän osallistuneet monilukutaidon täydennyskoulutukseen. 

Sen sijaan 46 prosenttia opettajista ilmoitti opiskelleensa aluetta 
itsenäisesti, yli 60-vuotiaista 53 prosenttia. Nuoremmat opettajat eivät 
olleet aivan yhtä innokkaasti tarttuneet itsenäisesti monilukutaidon 
haasteeseen. Varsin korkea prosenttiosuus omaehtoista opiskelua ko- 
rostaa kuitenkin opettajien sitoutuneisuutta omaan työhönsä ja opet- 
tajuuden ja pedagogiikan kehittämistä. 

Tätä korostaa edelleen se, että 61 prosenttia opettajista ilmoitti 
osallistuneensa omaan koulu- tai kuntakohtaisen opetussuunnitelman 
laatimiseen. Tässäkin vanhempien opettajien, erityisesti 50-59-vuotiai- 


den, osuus korostui (kuvio 3). 


Alle 30 v. (N=20) 


30-39 v. (N=83) 


40-49 v. (N=158) 


50-59 v. (N=235) 


Väh. 60 v. (N=57) 


Kuvio 3. On ollut laatimassa kunta- tai koulukohtaista 


opetussuunnitelmaa alakouluun vastaajan iän mukaan 

5 MONILUKUTAIDON KÄSITE 


Koska monilukutaidon käsite on uusi ja tuli koulutuskeskusteluun vasta 
vuoden 2014 opetussuunnitelman myötä, on tärkeää ymmärtää, miten 
opettajat ymmärtävät monilukutaidon. Olemme viitanneet perusope- 
tuksen opetussuunnitelman sisältämään monilukutaidon määritelmään 
johdannossamme. Käsite on tarkoituksellisen väljä ja antaa opettajille 
mahdollisuuksia tulkita sitä eri tavoin. Sitä voidaan myös kontekstuali- 
soida eri tavoin kunta- ja koulukohtaiseen opetussuunnitelmaan (Palsa 
& Mertala 2018). 

Jos ja kun opettajat perehtyvät paljolti itsenäisesti monilukutai- 
toon, saattaa hyvinkin riippua lähteistä, minkälaisen käsityksen moni- 
lukutaidosta saa. Esitämme seuraavassa tuloksia siitä, miten opettajat 
ovat käsittäneet monilukutaidon ja mitä piirteitä he katsovat kuuluvan 


sen alaan. 


Tekstien tulkinta. Kyselymme opettajilla oli varsin laaja käsitys monilu- 
kutaidosta. Kun kysyimme, mitä taitoja monilukutaitoon sisältyy, lähes 
kaikki opettajat merkitsivät kaikki tekstien tulkitsemiseen liittyvät vaih- 
toehdot: peruslukutaito, kuvanlukutaito, erilaisten numeeristen esitys- 
ten ja taulukoiden lukutaito, nettilukutaito, audiovisuaalisten tekstien 
lukutaito ja erilaisten lukutapojen opettelu (esimerkiksi silmäilevä lu- 
keminen ja tiedonhaku). 


Suulliset vuorovaikutustaidot. Suulliset vuorovaikutustaidot moniluku- 
taitoon yhdisti vähemmän, 67 prosenttia opettajista. Monilukutaidon 
määritelmä ei sulje pois myöskään suullisesti esitettyjä tekstejä, mutta 
voi olla, että esimerkiksi keskustelua on haasteellista hahmottaa tulkit- 


tavaksi tekstiksi, sillä se ei edusta kovinkaan prototyyppistä tekstiä. 


Eri oppiaineiden kielten ja esitystapojen tunteminen. Perusopetuksen 
opetussuunnitelman perusteet nostivat yhdeksi koulun toimintakult- 
tuuria kehittäväksi periaatteeksi kulttuurisen moninaisuuden ja kielitie- 
toisuuden, mikä tarkoittaa esimerkiksi sitä, että kiinnitetään huomiota 
eri oppiaineiden kieleen ja tekstikäytänteisiin (POPS 2014). Samalla 
myös monilukutaidon osalta todetaan, että "oppilaiden monilukutai- 
toa kehitetään kaikissa oppiaineissa arkikielestä kohti eri tiedonalojen 
kielen ja esitystapojen hallintaa” (POPS 2014, s. 22). Näin ollen oppiai- 
neiden tekstikäytänteiden hallintaa lähestytään opetussuunnitelmassa 
paitsi toimintakulttuurin myös monilukutaidon kannalta. Vastaajista 
eri oppiaineiden kielten ja esitystapojen tuntemisen yhdisti moniluku- 

taitoon 79 prosenttia opettajista. Kahdeksan prosenttia ilmaisi, että se ei 
kuulu monilukutaitoon ja 13 prosenttia, ettei tiedä. Opetussuunnitelman 
ajatus kielitietoisuudesta ja jokaisesta opettajasta oman oppiaineensa 
tiedonalan kielen ja esitystapojen asiantuntijana ei siis yhdistynyt kai- 


killa monilukutaitoon. 


Tekstien tuottaminen. Kun lähestulkoon kaikki vastaajat liittivät teks- 
tien tulkintaan liittyvät osa-alueet monilukutaitoon, tuli eroja hieman 
enemmän kysyttäessä tekstien tuottamiseen liittyvistä osa-alueista. Jo 
sana “lukutaito” painottaa lukemisen ja tekstien vastaanottamisen 
taitoja tekstien tekemisen ja tuottamisen kustannuksella. Kuvioon 4 
on kerätty vastaajien prosenttiosuuksia tekstien tuottamiseen nähden. 
Kirjoittamisen liitti monilukutaitoon 71 prosenttia ja erilaisten tekstien 
tuottamisen 78 prosenttia vastaajista. Tarkasteltaessa sanaa ja kuvaa 
yhdistävien tekstien tekemistä nousi vastaajien määrä 91 prosenttiin; 
tekstin multimodaalisuus näyttäytyy siis keskeisenä monilukutaidon 
osana myös tuottamisen kannalta. 

% 


100 
91 
90 T 
80 18 75 
71 
70 
60 
60 
50 
40 
30 
20 
10 
[0 
Kirjoittaminen Näppäintaidot Erilaisten Kuvallinen Sanaa ja kuvaa Mielipiteiden 
tekstien ilmaisu yhdistävien ja näkemysten 
tuottaminen tekstien kertominen 
tekeminen 


Kuvio 4. Mitä tuottamisen taitoja monilukutaitoon kuuluu 


Myös faktan, fiktion ja mielipiteiden erottaminen, tekstien kriit- 
tinen arviointi, tiedon soveltuvuuden arviointi, tieto- ja viestintätek- 
nologian käyttö tiedonhankinnassa, eettiset asia ja arvot (esim. netissä 
toimimisen etiikka ja tekijänoikeudet) ja esteettiset asiat, kuten kirjan, 
mainoksen tai nettisivun visuaalisen vaikutelman tarkastelu, kuuluvat 
lähes kaikkien mielestä monilukutaitoon, samoin kuin kulttuurin moni- 
muotoisuus (esim. tekstien ja ihmisten kulttuuritaustan ymmärtäminen) 

Sen sijaan 10 prosenttia vastaajista ei pitänyt monikielisten op- 
pilaiden oman äidinkielen arvostamista monilukutaitoon kuuluvana 
asiana. Monilukutaidon opettamisessa erityisesti angloamerikkalaisissa 
maissa tällä on kuitenkin keskeinen merkitys (Kupiainen ym. 2019), sillä 

monet tutkimukset käsittelevät monilukutaitoa monikulttuurisissa luo- 
kissa ja eri kielet, kuten monikielisen oppilaan oma äidinkieli, nähdään 
monilukutaidon resurssina (esim. Mills 2007, Lotherington ym. 2008, ks. 
Kulju ym. 2017). Suomalainen opetussuunnitelma sen sijaan jäsentää 
monikielisyyden ja eri kielten arvostamisen osaksi koulun toimintakult- 
tuuria (POPS 2014), eikä kielestä oikeastaan puhuta monilukutaidon 


yhteydessä. 


Oppiaineet. Opettajien valitessa, mihin oppiaineeseen monilukutaito 
parhaiten soveltuu, oppiaineiden hierarkia alkoi tulla selvästi esille 
(kuvio 5). Vastaajien tehtävänä oli laittaa viisi mielestänsä soveltuvinta 
oppiainetta tärkeysjärjestykseen. Kuten odottaa sopii, suomen kieli ja 
kirjallisuus (äidinkielen ja kirjallisuuden oppiaineen yhtenä oppimää- 
ränä) nähtiin soveltuvimmaksi oppiaineeksi monilukutaitoon. Syynä 
lienee se, että lukutaito ylipäänsä nähdään keskeiseksi äidinkielen ja 
kirjallisuuden oppiaineen sisällöksi. Toisaalta suomi toisena kielen ja 
kirjallisuus -oppimäärää ei nähty yhtä soveltuvaksi, vaikka siinä samal- 
la tavalla erilaisten tekstien tulkinta ja tuottaminen on opetussuunni- 
telman ydintä. Voi olla, että suomi toisena kielenä nähdään lukutaitoa 
enemmän kielen oppimiseen keskittyvänä oppiaineena. Ehkä samoista 
syistä kieliaineista englanti ja ruotsi määriteltiin harvoin soveltuvimpien 
oppiaineiden joukkoon. 

Toiseksi soveltuvimmaksi oppiaineeksi nousi ympäristöoppi ja 
yhteiskuntaoppi. Tämä voi johtua tiedon esittämisen ja arvioinnin ko- 
rostamisesta opetussuunnitelman mukaisessa monilukutaidon määri- 
telmässä. Myös historian oppiaine oli ehkä näistä syistä yksi soveltuvim- 
mista oppiaineista. Uskonnonkin merkitsi soveltuvimpien joukkoon 30 
prosenttia vastaajista, samoin kuin matematiikan. 

Láhestulkoon kaikkien vastaajien mielestä kuvanlukutaito kuu- 
luu monilukutaitoon, mutta toisaalta vain 47 prosenttia vastaajista mää- 
ritteli kuvataiteen oppiaineen soveltuvimpien oppiaineiden joukkoon. 
Syynä voi olla se, että monilukutaidon yhteydessä kuvan ja kuvanluku- 
taidon kohdalla ei korosteta niinkään taiteeseen liittyvää kuvastoa, vaan 
muuta, multimodaaliseen ja digitaaliseen ilmaisuun liittyvää visuaalista 
puolta, esimerkiksi kaaviota ja kuvioita erilaisen tiedon esittämisessä. 
Ajatellen monilukutaitoon liittyvää multimodaalisia ilmaisun muotoja 
on ehkä yllättävää, että musiikki, käsityö ja liikunta luettiin vain hyvin 
harvoin soveltuvimpien oppiaineiden joukkoon. Kuitenkin esimerkik- 
si Karjalainen-Väkevän ja Sintosen (2018) tutkimuksessa musiikkia ja 
tanssia yhdistävä monitaiteinen oppimisjakso antoi viitteitä siitä, että se 
laajensi oppilaiden merkitysten tuottoa ja antoi tilaa monimodaalisille 
tulkinnoille ja siten monilukutaidon kehittymiselle. 

100 


Kuvio 5. Mihin oppiaineisiin monilukutaito parhaiten soveltuu 


Vastausten jakautuminen on varsin samansuuntainen kuin Sa- 
nomalehtien Liiton vuonna 2019 julkaisemassa mediakasvatuksen ase- 
maa perusopetuksessa luotaavassa kyselyssä luokan- ja aineenopettajille 
(N=447) (Hyvönen ym. 2019). Tuon kyselyn mukaan mediakasvatus kuu- 
luu erityisesti äidinkielen ja kirjallisuuden, historian ja yhteiskuntaopin, 
kuvataiteen sekä kielten oppiaineisiin. Vastaukset eroavat siis erityisesti 
kielten osalta. Vähiten mediakasvatus luettiin fysiikan ja kemian, käsi- 


työn, kotitalouden ja matematiikan oppiaineisiin. 

6  MONILUKUTAIDON 
OPETTAMINEN 


Tässä luvussa tarkastelemme, miten paljon opettajat ovat kyselyn mu- 
kaan opettaneet erilaisia monilukutaitoon liittyviä osa-alueita. Tarkas- 
telemme tuloksia ensin tekstien tulkinnan ja sitten tekstien tuottamisen 


näkökulmista. 


6.1 TEKSTIEN TULKINNAN OPETTAMINEN 


Kuvioon 6 olemme koostaneet tuloksia siitä, miten paljon opettajat 
vastasivat opettaneensa erilaisia tekstien tulkintaan liittyviä asioita. 
Tarkasteltaessa, mitä lukutaidon osa-alueita on opetettu erittäin pal- 
jon, esille nousee peruslukutaidon opettaminen. Lukutaitoa voidaankin 
jäsentää perus- ja edistyneempiin taitoihin. Lukutaitoa on jäsennetty 
esimerkiksi operationaaliseen, kulttuuriseen ja kriittiseen lukutaitoon 
(ks. Kupiainen & Sintonen 2009). Operationaalisella lukutaidolla tarkoi- 
tetaan juuri perustaitoja, kuten kielen kirjoitusjärjestelmän hallintaa, ja 
kyselyssämme peruslukutaidon opettamisen voidaan katsoa edustavan 
tätä lukutaidon ulottuvuutta. Kulttuurinen lukutaito puolestaan käsittää 
merkityksen rakentamisen prosessien ymmärtämisen tietyissä konteks- 
teissa. Edistyneempiä lukutaitoja edustaa myös kriittinen lukutaito, eli 
taito arvioida tekstejä. 

Lähestulkoon kaikki vastaajat (99 %) katsoivat peruslukutaidon 
kuuluvan monilukutaitoon, ja kaikista kyselymme tekstien tulkinnan 
piirteistä sitä myös opetettiin eniten, sillä 63 prosenttia vastasi opetta- 
neensa peruslukutaitoa erittäin paljon, 28 prosenttia melko paljon. Pe- 
ruslukutaidon opettamisen merkitys korostui entisestään alkuopetus- 
luokkia opettavien vastauksissa, sillä 1. luokkaa opettavista 95 prosenttia 
vastasi opettavansa peruslukutaitoa melko tai erittäin paljon, kun taas 6. 
luokkaa opettavilla vastaava prosenttiosuus oli 82. Tämä on luontevaa, 
sillä lukemisen, kirjoittamisen kuten myös kuuntelemisen ja puhumisen 
perustaitojen kehittäminen on keskeistä äidinkielen ja kirjallisuuden 
alkuopetuksessa (POPS 2014). Opetussuunnitelmassa nämä äidinkielen 
ja kirjallisuuden opetuksen tavoitteet on liitetty myös monilukutaitoon. 

Kuvio 6. Tekstien tulkintaan liittyvien asioiden opettamisen 
määrä lukuvuoden 2018-2019 aikana. 
(Kuviossa osa-alueet on järjestetty melko- ja erittäin paljon 
opettamisen määrän mukaan niin, että eniten opetettu 
vaihtoehto on ylimpänä) 


53 prosenttia vastaajista oli opettanut myös kuvanlukutaitoa mel- 
ko tai erittäin paljon (kuvio 6). Kuvanlukutaidon opettaminen näyttäisi 
myös korostuvan alkuopetuksessa, sillä noin 60 prosenttia ensimmäistä 
ja toista luokkaa opettavista vastasi opettavansa sitä melko tai erittäin 
paljon (kuvio 7). Tätä saattaa selittää se, että alkuopetuksessa on tyypil- 
listä keskustella esimerkiksi aapisen kuvasta ja tunnistaa siitä nimettä- 
viä asioita, joiden äänne- ja kirjoitusasua sitten tutkitaan. Alkuopetuk- 
sen oppimateriaali näin ollen korostaa kuvallista kerrontaa. Vastaava 
osuus esimerkiksi kuudetta luokkaa opettavista oli 47 prosenttia, mutta 
näyttäisi siltä, että kuvanlukutaitoa opetetaan kaikilla alakoulun luok- 
ka-asteilla. Fi lainkaan tai hyvin vähän kuvanlukutaitoa opettavia oli alle 
kymmenen prosenttia kaikilla luokka-asteilla. 

Kuvio 7. Kuvanlukutaidon opettaminen eri luokka-asteilla 

Myös faktan, fiktion ja mielipiteen erottamista oli opetettu varsin 


paljon verrattuna moneen muuhun kyselyn osa-alueeseen, sillä 53 pro- 
senttia oli opettanut sitä melko tai erittäin paljon ja 39 prosenttia jonkin 
verran. Sitä oli opetettu varsin paljon alkuopetuksesta alkaen (kuvio 8). 

Kuvio 8. Faktan, fiktion ja mielipiteen erottamisen 
opettaminen eri luokka-asteilla 


Kysyttáessá numeeristen esitysten ja taulukoiden lukemisen opet- 
tamisesta saatiin tulokseksi, ettá 44 prosenttia oli opettanut sitá melko 
tai erittáin paljon ja edelleen 47 jonkin verran (kuvio 6). Támá lukutai- 
don puoli náyttáisi korostuvan alakoulun ylemmillá luokka-asteilla, sillá 
ensimmäistä luokkaa opettavista 35 prosenttia vastasi opettavansa sitä 
melko tai erittäin paljon, kun taas kuudetta luokkaa opettavilla vastaava 
osuus oli 58 prosenttia. Hyvin vähän tai ei lainkaan opettaneiden osuus 
oli 10 prosenttia tai alle lukuun ottamatta ensimmäistä luokkaa (kuvio 9). 

Kuvio 9. Numeeristen esitysten ja taulukoiden lukemisen 
opettaminen eri luokka-asteilla 


Tiedonhakua oli opettanut myós varsin moni, sillá 52 prosenttia 
vastasi opettaneensa sitä melko tai erittäin paljon (kuvio 6). Toisaalta 
tiedon soveltuvuuden arviointia oli opetettu vähemmän, sillä 36 pro- 

senttia vastasi opettaneensa sitä melko tai erittäin paljon ja edelleen 26 
prosenttia ei ollut opettanut sitä lainkaan tai vain hyvin vähän (kuvio 6). 
Molemmat näkökulmat ovat kuitenkin keskeinen osa monilukutaidon 
opetusta ja osa sen määritelmää opetussuunnitelmassa, jonka mukana 
oppilaita kannustetaan monipuolisille tiedon lähteille ja “samalla op- 
pilaita ohjataan vertailemaan ja arvioimaan hakemansa tiedon soveltu- 
vuutta” (POPS 2014, s. 157). 

Peruslukutaidon sekä visuaalisten, kuvallisten tekstien lukemisen 
lisäksi kysyimme myös nettitekstien lukemisesta ja tekstien kriittisen arvi- 
oinnin opettamisesta. 31 prosenttia vastaajista oli opettanut nettitekstien 
lukemista melko tai erittäin paljon ja 43 prosenttiakin jonkin verran 
(kuvio 6). Toisaalta taas neljännes vastaajista oli opettanut sitä hyvin 
vähän tai ei lainkaan. Tämä on suuri osuus ajatellen sitä, miten paljon 
oppilaat toimivat vapaa-ajallaan verkossa erilaisten tekstien parissa. Tä- 
täkin voidaan toisaalta tarkastella myös luokka-asteittain, mikä osaltaan 
selittää lukuja. Kun ensimmäistä luokkaa opettavista 10 prosenttia ja 
toista luokkaa opettavista 13 prosenttia on opettanut nettitekstien lu- 
kemista melko tai erittäin paljon, on osuus viidettä luokkaa opettavista 
selvästi suurempi, 42 prosenttia (kuvio 10). Yllättävästi melko tai erittäin 
paljon nettitekstien lukemista opettaneiden osuus oli kuitenkin vain 37 
prosenttia kuudetta luokkaa opettavilla. Odotetusti ei lainkaan tai hyvin 
vähän nettitekstien lukemista opettaneiden osuus oli puolestaan suu- 
rempi nuorimpia lapsia opettaneilla (yli 40 %). Siltikin kuudetta luokkaa 
opettavista 15 prosenttia ei ole opettanut nettitekstien lukemista tai on 


opettanut sitä vain hyvin vähän. 

Kuvio 10. Nettitekstien lukemisen opettaminen eri luokka-asteilla 


Kriittisen lukutaidon voidaan katsoa edustavan edistyneempiá 
lukutaitoja, ja se on keskeinen osa monilukutaidon mááritelmáá ope- 
tussuunnitelmassa (POPS 2014). Kriittisyyteen tulisi ohjata siis jo ala- 
koulussa, ohjaahan opetussuunnitelma tarkastelemaan erilaisia tekstejá 
tekijän, vastaanottajan sekä käyttöyhteyksien ja -tilanteiden näkökul- 
masta (POPS 2014). Kuitenkin ainoastaan 35 prosenttia vastaajista oli 

opettanut tekstien kriittistä arviointia melko tai erittäin paljon (kuvio 6). 
Yllättävän moni, 23 prosenttia, vastasi opettaneensa sitä hyvin vähän tai 
ei lainkaan. Suurin osa, 41 prosenttia, oli kuitenkin opettanut sitä jonkin 
verran. Tarvetta kriittisen lukutaidon opettamiselle on, sillä esimerkiksi 
Kiili ym. (2018) ovat havainneet, että kuudesluokkalaisilla on vaikeuk- 
sia nettitekstien luotettavuuden arvioinnissa, esimerkiksi kaupallisten 
tarkoitusperien huomaamisessa. 

Luokka-asteittain tarkasteltaessa kriittistä lukutaitoa erittäin 
paljon opettavien määrä nousee: kun ensimmäistä luokka opettavista 
20 prosenttia vastasi opettaneensa tekstien kriittistä arviointia melko 
tai erittäin paljon, oli kuudetta luokkaa opettavilla melko tai erittäin 
paljon opettavien osuus 50 prosenttia (kuvio 11). Tämä on odotuksen- 
mukaista, sillä alkuopetuksessa korostuu perustaitojen opettaminen. 
Toisaalta yhdeksän prosenttia kuudetta luokkaa opettavista ei ollut 
opettanut tekstien kriittistä arviointia lainkaan tai oli opettanut vain 
hyvin vähän. On huomattava, että kriittisyydellä ei tarkoiteta negatiivista 
asennetta, vaan erittelevää ajattelua ja lukemista. Opetuksessa tekstien 
erittelyyn ja kriittiseen arviointiin johdatellaan tyypillisesti pohtimalla 
paitsi tekstien rakennepiirteitä mutta myös tekstien taustoja, kuten kuka 
tekstin on julkaissut, missä teksti on julkaistu ja miksi, mitkä tekstin 
tarkoitusperät ovat ja kuka sitä lukee. Kriittinen lukutaito laajenee näin 
ollen tekstien rakennepiirteiden ja retoristen konventioiden ymmärtä- 
misestä erilaisten valtasuhteiden ja aina sosioekonomisten käytänteiden 


ymmärtämiseen. 

Kuvio 11. Tekstien kriittisen arvioinnin opettaminen 
eri luokka-asteilla 


Oppiaineiden kielten ja esitystapojen hallinnan voidaan katsoa ole- 
van esimerkki tekstien kulttuurisesta lukutaidosta, edustavathan eri 
tiedonalat ikään kuin omia kulttuureitaan. Vastaajista 79 prosenttia 
määritteli eri oppiaineiden kielten ja esitystapojen hallinnan kuuluvan 
monilukutaitoon. Toisaalta kysyttäessä, kuinka moni on sitä opettanut, 
vastaajien määrä on alhaisempi: 26 prosenttia oli opettanut sitä melko 
tai erittäin paljon, 33 prosenttia jonkin verran ja 41 prosenttia hyvin vä- 

hän tai ei lainkaan (kuvio 6). Opetussuunnitelman linjaukset eri tiedo- 
nalojen kielenkäytön tarkastelusta eivät siis vielä välttämättä toteudu 
systemaattisesti. Herttovuon ja Routarinteen (2020) tutkimuksen pe- 
rusteella on viitteitä siitä, että on tarpeen kehittää esimerkiksi eri mo- 
daliteettien yhteen lukemisen strategioita, sillä heidän tutkimuksessaan 
alakouluikäiset oppilaat mielsivät ympäristöopin oppikirjaa lukiessa 
tärkeimmän tiedon löytyvän sanallisesta tekstistä, eivätkä yhdistäneet 
kuvaa ja sanaa. 

Samantapaista suuntausta on kulttuurin moninaisuuden osalta, 
sillä peräti 94 prosenttia näki kulttuurin moninaisuuden kuuluvan mo- 
nilukutaitoon, mutta 62 prosenttia vastasi opettaneensa sitä vähintään 
jonkin verran. 

Audiovisuaalisten tekstien lukemisen, esimerkiksi elokuvien luke- 
misen, katsottiin kuuluvan monilukutaitoon (97 prosenttia vastaajista). 
Kuitenkin 46 prosenttia vastasi opettaneensa sitä hyvin vähän tai ei lain- 
kaan. Melko tai erittäin paljon opettaneiden osuus oli vain 13 prosent- 
tia. Voidaankin kysyä, onko elokuvien merkitys koulussa enemmänkin 
viihdekäyttöä? Elokuva mainitaan vain kaksi kertaa, kumpikin kielen, 
kirjallisuuden ja kulttuurin ymmärtämisen yhteydessä oppimäärissä 


suomen kieli ja kirjallisuus sekä suomi toisena kielenä ja kirjallisuus. 


6.2 TEKSTIEN TUOTTAMISEN OPETTAMINEN 


Tekstien lukemisen opettamisen lisäksi kysyimme, miten paljon erilaisia 
tekstin tuottamiseen liittyviä asioita oli opetettu. Opettajathan hahmot- 
tivat tekstien tuottamisen kuuluvaksi monilukutaitoon, joskaan ei niin 
selvästi kuin tekstien tulkinnan. Esimerkiksi kirjoittamisen liitti moni- 
lukutaitoon 71 prosenttia vastaajista. Kyselyn perusteella kirjoittamista 
oli opetettu varsin paljon, sillä 92 prosenttia oli opettanut sitä melko tai 
erittäin paljon (kuvio 12). Luku oli pienempi, 73 prosenttia, kysyttäessä, 
miten paljon oli opetettu tekstien tuottamista itse. Melko tai erittäin pal- 
jon opettavien osuus sanallista ja kuvallista yhdistävien tekstien tekemisen 
osalta oli kuitenkin vain 34 prosenttia - vaikkakin tekstien multimodaa- 
lisuus näyttäytyi keskeisenä piirteenä kysyttäessä monilukutaitoon kuu- 
luvia asioita (91 prosenttia liitti sanaa ja kuvallista yhdistävien tekstien 


tekemisen monilukutaitoon). 

Kuvio 12. Tekstien tuottamiseen liittyvien asioiden opettaminen. 
(Kuvion osa-alueet on järjestetty melko tai 
erittäin paljon -prosenttisosuuksien mukaan siten, 
että eniten opetettu vaihtoehto on ylimpänä) 


Kysyimme lisäksi erityyppisten tekstien tuottamisen opetuksesta 
sekä tekstien esittämisestä tai julkaisemisesta joko koulussa tai avoimes- 
ti, esimerkiksi internetissä. Opetussuunnitelman monilukutaito-määri- 
telmässä kehotetaan tiedon esittämiseen eri muodoissa, eri ympäristöis- 
sä ja tilanteissa sekä erilaisten välineiden avulla (POPS 2014). Kuviossa 13 
on esitetty, mitä tekstejä on tehty ja/tai esitetty tai julkaistu joko koulussa 
tai avoimesti. Tulosten mukaan erilaisia tekstejä julkaistaan tyypillisesti 
vain koulussa, mutta harvoin avoimesti muualla. Kyselyn perusteella eni- 
ten julkaistaan kuvalliseen ja kinesteettiseen ilmaisuun liittyviä tekstejä 
kuten kuvataideteoksia (esimerkiksi maalaukset ja savityöt) ja käsitöitä 
kovista tai pehmeistä materiaaleista. On mahdollista, että tämäntapaiset 
visuaaliset tuotokset on helppo laittaa esille koulussa, esimerkiksi omas- 
sa luokassa. Myös musiikkiesitykset ja suulliset esitykset ovat niiden teks- 


tien joukossa, joita on esitetty tai julkaistu eniten koulussa. 

Kuvio 13. Erilaisten tekstien tuottaminen ja julkaiseminen. 


(Kuvio on järjestetty Kyllä, on tehty ja julkaistu koulussa ja 
Kyllä, on tehty ja julkaistu avoimesti -arvojen mukaisesti siten, 


että eniten julkaistut tekstityypit ovat alimpana) 


Tarkasteltaessa, mitä tekstejä on tehty eniten, mutta ei julkaistu 
edes koulussa, saatu tulos on erilainen (ks. kuvio 13). Eniten on tehty 
mutta ei julkaistu kertomuksia ja satuja, runoja ja mielipidekirjoituksia. 
Kaikki nämä ovat tyypillisiä kirjoittamiseen liittyviä, äidinkielen ja kir- 
jallisuuden oppiaineen tekstilajeja. Vastauksista piirtyvä kuva vastaa 
pitkälti vuoden 2008 kyselytutkimuksen tuloksia, joiden mukaan äi- 
dinkielessä kirjoitetaan tyypillisesti pohdiskelevia tekstejä ja tarinoita, 
joskus mielipidetekstejä ja tietotekstejä ja harvoin mainoksia, sarjakuvia 
tai taulukoita (Luukka ym. 2008). 

Kyselymme perusteella vaikuttaa siltä, että äidinkielen ja kirjalli- 
suuden oppiaineessa ja kirjoittamisessa tekstin tuottaminen näyttäytyy 
vielä suurelta osin sellaisena, että oppilas kirjoittaa vain opettajalle eikä 
teksteillä useinkaan ole muuta yleisöä. Tämä vastaa Harjusen ja Rauto- 
puron (2015) havaintoa siitä, että vaikka kirjoittamisen opetuksen käy- 
tänteet ovat viime vuosina monipuolistuneet, kirjoitustaitoa osoitetaan 
edelleen yleensä yksin laaditulla tekstillä, josta opettaja antaa palautetta. 
Kirjoittaminen siis rajautuu luokkahuoneen kehyksen sisälle, vaikka so- 
siaalisempi pedagogiikka voisi innostaa tekstien tuottamiseen (Hankala 
ym. 2015). Kyseisessä perusopetuksen päättövaiheessa tehdyssä oppi- 
mistulosten arvioinnissa Harjunen ja Rautopuro (2015) esittävätkin, että 
kirjoitustaitojen kehittämistä tukisivat eriyttävät tehtävät ja autenttiset 
kirjoitustilanteet monimediaisissa ympäristöissä ja että opetuksessa 

yksin kirjoittamisen lisäksi tulisi painottaa vuorovaikutteisia kirjoit- 
tamistilanteita ja yhdessä kirjoittamista. Vuorovaikutteiset ympäristöt 
antaisivat tilaisuuksia aitoon dialogiin ja palautteenantoon sekä mah- 
dollistaisivat tekstien julkaisun. Julkaisun myötä kirjoitetulla tekstillä on 
yleisö ja päämäärä. Piirteitä tähän suuntaan näyttäisi kuitenkin olevan 
alakoulussa, sillä esimerkiksi 19 prosenttia vastasi, että mielipidekirjoi- 
tuksia on tehty ja julkaistu koulussa. Toisaalta vain kaksi prosenttia vas- 
tasi, että mielipidekirjoituksia on tehty ja julkaistu avoimesti. Julkaisu 
mahdollistaisi ja motivoisi harjoittelemaan oman näkemyksen esittä- 
mistä rakentavasti ja perustellen sekä palautteenannon toisen esittämis- 
tä näkemyksistä. Erilaiset digitaaliset ja fyysiset ympäristöt tarjoaisivat 
monia julkaisemispaikkoja niin perinteisille kuin multimodaalisillekin 
teksteille. Tällöin mahdollistuisi myös omien ajatusten peilaaminen lu- 
kijoiden kommentteja vasten (Hankala ym. 2015). 

Edelleen Kuviosta 13 voidaan tarkastella, mitä tekstejä koulussa 
ei juurikaan tehdä. Tekstejä, joita on kyselyn mukaan tehty vähiten, ovat 
erilaiset digitaaliset tai materiaaliset pelit, animaatiot, omat lehdet tai kir- 

jat (digitaaliset ja perinteiset), digitaaliset esitelmät (esim. PowerPoint, 
Prezi), video- tai lyhytelokuvat sekä tanssiesitykset. Vähintään 40 prosenttia 
vastasi, että näitä ei oltu tehty lukuvuoden aikana lainkaan. Vaikuttaa 
siltä, että erityisesti audiovisuaaliset tekstit ovat tästäkin näkökulmasta 
vähemmistössä ajatellen koulun tekstimaailmaa — samalla tavalla 46 pro- 
senttia vastasi, ettei ole opettanut audiovisuaalisten tekstien lukutaitoa 
lainkaan tai on opettanut sitä vain vähän. Toki toisaalta 41 prosenttia 
vastasi opettaneensa sitä jonkin verran ja 13 prosenttia melko tai erittäin 
paljon. Näyttäkin siltä, että monilukutaidon opetuksessa on paikoittain 
isoja eroja koulujen ja opettajien välillä. 

Kysyimme myös erikseen mediatekstien ja oppilaiden valitsemien 
tekstien käytöstä monilukutaidon opetuksessa. Opetussuunnitelmassa 
linjataan, että monilukutaidon kehittyminen edellyttää rikasta teks- 
tiympäristöä ja että oppimateriaalina hyödynnetään ilmaisultaan mo- 
nimuotoisia tekstejä (POPS 2014). Lisäksi monilukutaidon opetuksessa 
tulisi tarkastella oppilaille merkityksellisiä, autenttisia tekstejä (emt.) 
Vastaajista 34 prosenttia käytti mediatekstejä opetuksessa vähintään 
kerran kuukaudessa ja 21 prosenttia kerran viikossa (kuvio 14). Harvoin 
tai ei koskaan niitä käytti 18 prosenttia, mikä on varsin paljon ajatellen 
oppilaan oman elämän tekstimaailmoja. Kysyttäessä oppilaan valitse- 
mien tekstien käytöstä vastaukset hajaantuivat; kun 39 prosenttia käytti 
niitä kerran viikossa, 14 prosenttia ei käyttänyt niitä koskaan (kuvio 14). 
Itse valittu teksti voisi kuitenkin olla oppilaalle merkityksellisempi kuin 
opettajan valitsema ja saattaisi näin ollen myös tukea oppimista parem- 
min. Monilukutaidon pedagogiikka korostaa oppilaan oman elämis- 
maailman huomioimista oppimisen lähtökohtaisena resurssina, joten 
siinä mielessä tekstivalintoihin olisi hyödyllistä kiinnittää huomiota. 

Oppilaiden valitsemiin 
teksteihin perustuen (N=589) 


Mediateksteihin 
perustuen (N=590) 

Kuvio 14. Monilukutaidon opetuksen perustaminen 


mediateksteihin ja oppilaiden valitsemiin teksteihin 


6.3 OPETUSMENETELMÄT 


Kyselyssä selvitimme erilaisten opetusmenetelmien käyttöä monilu- 
kutaidon opetuksessa. Kysytyistä vaihtoehdoista monilukutaidon ope- 
tuksessa toteutettiin eniten monialaisia oppimiskokonaisuuksia, sillä 
67 prosenttia toteutti sitä vähintään kerran kuukaudessa. Monialaisilla 
oppimiskokonaisuuksilla tarkoitetaan opetussuunnitelman perusteissa 
eri oppiaineiden yhteistyössä toteutettavia oppimiskokonaisuuksia, joi- 
den sisältöinä on "oppilaita kiinnostavia sekä oppiaineiden ja opettajien 
väliseen yhteistyöhön soveltuvia teemoja.” (POPS 2014, s. 32). Tarnanen 
ym. (2019) raportoivat, että heidän toteuttamassaan monialaisessa oppi- 
miskokonaisuudessa 5.-8. luokan oppilaat arvioivat oppineensa vuoro- 
vaikutustaitoja ja monimuotoisten tekstien tuottamisen ja tulkitsemisen 
taitoja ja opettajat puolestaan oppivat muun muassa aikuisten välistä 
yhteistyötä (Tarnanen ym. 2019). Tässä kyselyssä lähes kaikki (91%) vas- 
taajat ilmoittivatkin tekevänsä muiden opettajien kanssa yhteistyötä. 
Silti kolme prosenttia ilmoitti, ettei tee yhteistyötä. 

Myös ilmiöpohjaista monilukutaidon opetusta toteutettiin varsin 
usein, 56 prosenttia vähintään kerran kuussa, samoin kuin projektiläh- 
töistä oppimista 53 prosenttia (kuvio 15). Monilukutaidon opetuksessa 
kysytyistä vaihtoehdoista toteutettiin harvemmin yhteistoiminnallista 
opetusta, jota vastasi toteuttavansa vähintään kerran kuukaudessa 27 
prosenttia. Luukan (2013) mukaan monilukutaidossa on kyse peda- 
gogisten käytänteiden muutoksesta niin, että keskiössä olisi siirtymä 
sisältöjen hallinnan korostamisesta toiminnan ja käytänteiden harjaan- 
nuttamiseen ja yksin opiskelusta yhteistoiminnallisuuteen. Voi olla, että 
monialaisiin oppimiskokonaisuuksiin samoin kuin ilmiöpohjaiseen ja 
projektilähtöiseen opetukseen sisältyy kuitenkin luontevasti yhteistoi- 
minnallisia elementtejä. 

On myös huomattava, että kysyttäessä erilaisista opetusmenetel- 
mistä “ei koskaan” -vastausten määrä on varsin pieni. Viisi prosenttia 
opettajista ei hyödynnä koskaan pelillistä oppimista ja kuusi prosenttia 
moniaistisuuteen perustuvaa oppimista. 


Kerran viikossa 


Kerran kuukaudessa 


2-3 kertaa lukukaudessa 


Harvemmin 


Ei koskaan 

Tarinankerrontaa (N=590) 


Yhteistoiminnallista 
oppimista (N=588) 


Pelillistettyä oppimista (N=590) 


Moniaistisuuteen perustuvaa 
oppimista (N=586) 


Draamamenetelmiä 
ja roolileikkejä (N=591) 


Projektilähtöistä oppimista (N=587) 


Ilmiöpohjaista oppimista (N=589) 


Monialaisia oppimis- 
kokonaisuuksia (N=591) 


1. luokka (N=133) 


2. luokka (N=154) 


3. luokka (N=155) 


4. luokka (N=158) 


5. luokka (N=140) 


6. luokka (N=150) 


Kuvio 15. Toteuttanut monilukutaidon opetuksessa lukuvuoden 


2018-2019 aikana erilaisia opetusmenetelmiä. 
(Opetusmenetelmät on jäsennetty kuviossa siten, 
että eniten käytetyt ovat alimpana) 


Oppimisympäristöihin liittyen kysyimme, miten usein opettaja to- 
teuttaa monilukutaidon opetusta digitaalisissa oppimisympäristöissä. 
Tulosten mukaan opetus ei näyttäisi tapahtuvan systemaattisesti digitaa- 
lisissa ympäristöissä, sillä ainoastaan 26 prosenttia vastasi toteuttavansa 
sitä kerran viikossa, 28 prosenttia kahdesta kolmeen kertaa lukukaudes- 
sa, 19 sitäkin harvemmin ja 7 prosenttia ei koskaan. Kovin suuria eroja 
tässä ei näyttäisi olevan luokka-asteittain tarkasteltuna, joskin ensim- 
mäistä luokkaa opettavissa oli enemmän niitä, jotka eivät käytä koskaan 
digitaalisia ympäristöjä monilukutaidon opetuksessa (kuvio 16). Tämä 
ei silti selitä tulosta. Ensimmäisen ja toisen luokan opettajista kertoo 
kuitenkin useampi käyttävänsä digitaalisia oppimisympäristöjä kerran 
viikossa (29 %) kuin viidennen ja kuudennen luokan opettajista (21 %) 
(kuvio 16). Ero voi johtua siitä, että varsinkin alkuopetuksessa on mones- 


sa koulussa opetuksen digitalisaation myötä otettu käyttöön tabletteja. 


Kuvio 16. Toteuttanut monilukutaidon opetusta 


digitaalisissa oppimisympäristöissä 

Kerran viikossa 


Kerran kuukaudessa 


2-3 kertaa lukukaudessa 


Harvemmin 


Ei koskaan 


Kerran viikossa 


Kerran kuukaudessa 


2-3 kertaa lukukaudessa 


Harvemmin 


Ei koskaan 


7 KOKEMUKSIA MONILUKUTAIDOSTA 


Selvitimme kyselyssä myös yleisempiä käsityksiä siitä, onko monilu- 
kutaito vastaajien mielestä muuttanut opetusta ja onko se tarjonnut 
mitään uutta opetukseen. Ainoastaan 34 prosenttia oli sitä mieltä, että 
monilukutaito on muuttanut opetusta (kuvio 18), mutta toisaalta epä- 
varmojen, eli ei samaa eikä eri mieltä olevien, osuus oli varsin suuri, 40 
prosenttia. Toisaalta kuitenkin 63 prosenttia oli eri mieltä väitteestä, että 
monilukutaito ei tarjoaisi mitään uutta opetukseen (kuvio 17). 
Tarkasteltaessa vastauksia opettajien iän mukaan voidaan todeta, 
että etenkin vanhemmat opettajat näyttäisivät olevan sitä mieltä, että 
monilukutaito on muuttanut opetusta, joskin vastakkaisiakin näkemyk- 
siä oli: 50-59-vuotiaista 37 prosenttia ja yli 60-vuotiaista opettajista 35 
prosenttia oli melko tai täysin samaa mieltä siitä, että monilukutaito 


on muuttanut opetusta, kun taas alle 30-vuotiaista vain 16 prosenttia. 
% 

Kuvio 17. Monilukutaidon käsite ei tarjoa 
mitään uutta opetukseen 


RAPORTTI LUOKANOPETTAJIEN KÄSITYKSISTÄ MONILUKUTAIDOSTA 2019 » 32 


50 


40 


30 


20 


10 


50 


40 


30 


20 


10 


RAPORTTI LUOKANOPETTAJIEN KÄSITYKSISTÄ MONILUKUTAIDOSTA 2019 » 


40 
30 
22 
4 4 
Täysin eri Melko Ei samaa eikä Melko samaa Täysin samaa 
mieltä eri mieltä eri mieltä mieltä mieltä 


Kuvio 18. Monilukutaito on muuttanut opetusta 


Valtaosa opettajista, 80 prosenttia, oli samaa mieltä väitteestä, 
että pääosin oppikirjaan perustuva koulutyö ei ole riittävää. Tämä on 
linjassa sen kanssa, että monilukutaidon opetus edellyttää rikasta teks- 
tiympäristöä ja autenttisia tekstejä (POPS 2014). Kuusi prosenttia vastaa- 


jista oli eri mieltä väitteestä (kuvio 19). 


% 


47 
33 
13 
5 
1 
Täysin eri Melko Ei samaa eikä Melko samaa Täysin samaa 
mieltä eri mieltä eri mieltä mieltä mieltä 


Kuvio 19. Pääosin oppikirjoihin perustuva 
koulutyö ei ole riittävää 


Kysyttäessä monilukutaidon vaikutuksesta opetustyöhön saa- 
daan vastausten perusteella varsin positiivinen kuva (kuvio 20). Yli 60 
prosenttia vastaajista oli samaa mieltä väitteistä, että monilukutaito 
on tuonut enemmän koulun ulkopuolista tekstimaailmaa kouluun ja 
lisännyt tutkivaa oppimista. Se on myös häivyttänyt rajoja eri lukutai- 
tojen, kuten peruslukutaidon ja kuvanlukutaidon, välillä. 54 prosenttia 
oli myös samaa mieltä väitteestä, että monilukutaito on sitonut koulu- 
työtä enemmän digitaalisiin välineisiin. Monilukutaidon määritelmäs- 
sähän mainitaan tekstien tulkinta ja tuottaminen myös digitaalisessa 

Lisännyt yhteistyötä muiden 
opettajien kanssa (N=582) 
Tehnyt opettamisesta 
mielekkäämpää (N=586) 
Lisännyt luovaa toimintaa 
opetuksessa (N=583) 

Lisännyt oppilaslähtöisiä 
menetelmiä (N=585) 

Sitonut koulutyön enemmän 
digitaalisiin välineisiin (N=579) 
Lisännyt toiminnallisia 
menetelmiä (N=587) 
Monipuolistanut 
oppimisympäristöjä (N=587) 
Lisännyt oppiaineita integroivaa 
opetusta (N=580) 

Liudentanut rajoja eri 
lukutaitojen välillä (N=584) 
Lisännyt tutkivaa oppimista (N=586) 


Tuonut enemmän koulun ulkopuolista 
tekstimaailmaa kouluun (N=584) 


muodossa (POPS 2014). Toisaalta vastakkaisiakin näkemyksiä oli, sillä 
14 prosenttia oli eri mieltä monilukutaidon vaikutuksesta digitaalisten 
välineiden käyttöön. 

On myös huomattava, että monesta kysytystä piirteestä moni 
valitsi vaihtoehdon ei samaa eikä eri mieltä. Tämän vaihtoehdon valitsi 
45 prosenttia vastaajista esimerkiksi kysyttäessä, onko monilukutaito 
lisännyt yhteistyötä muiden opettajien kanssa tai onko monilukutaito 
ylipäänsä tehnyt opettamisesta mielekkäämpää (kuvio 20). Saattaa olla, 
että koulutyöhön vaikuttavat niin monet tekijät ja opetussuunnitelma 
kokonaisuudessaan, että voi olla haasteellista jäsentää juuri moniluku- 


taidon vaikutusta. 


0 20 40 60 80 100 


Kuvio 20. Monilukutaidon vaikutus opetustyóhón. 


(Kuviossa olevien väitteiden alku kuuluu Monilukutaito on...) 


Orientaatiot monilukutaitoon. Kvantitatiivinen kysely antaa hyvin yleis- 
luontoisen kuvan monilukutaidosta ja halusimmekin vielä syventää kä- 
sitystä siitä, miten monilukutaito on vaikuttanut opetukseen ja millaisia 
kokemuksia siitä on. Tätä selvitimme avoimella kysymyksellä kerro lopuk- 
si omin sanoin, miten olet ottanut monilukutaidon huomioon opetuksessasi? 
593 vastaajasta 194 vastasi tähän kysymykseen. 

Aineistoa analysoitaessa ja tyypitellessä siitä jäsentyi erilaisia 
orientaatioita monilukutaitoon. Analyysin tulos on ensin esitetty ku- 
viona (kuvio 21), ja sen jälkeen erilaiset aineistosta jäsentyvät tyypit on 
kuvattu tiivistelminä. On huomattava, että kyse on opettajien omista 
näkemyksistä ja kokemuksista suhteessa heidän omiin tietoihinsa ja 
taitoihinsa. Olennaista on myös, että kyseessä ei ole vastaajien vaan 
heidän tarjoamansa informaatioaineksen tyypittely, joten samastakin 
vastauksesta saattaa olla elementtejä useammassa orientaatiossa. Kuva- 
uksissa yhdistyvät siis eri vastauksissa esiintyvät yleiset ja siten tyypilliset 
elementit. Olemme valinneet oheen tekstisitaatteja vastaajilta. 

» Digitaalisuuteen ja nettiympäristöihin liittyvät tiedot ja taidot 
- Tiedonhaku ja kriittisyys 
- Erilaisten tekstien lukeminen, tutkiminen ja tuottaminen 


Sisällön kuvailijat 


- Monilukutaito on lisännyt digitaalisia ympäristöjä, oppilaslähtöisyyttä ja 
toiminnallisuutta sekä monipuolistanut tekstien käsittelyä 
* Koulutuksen hyöty 


Kehittyjät 


- Monilukutaito ei ole muuttanut opetusta sillä aina on opetettu näin 
Itsevarmat - Uusi nimitys vanhoille asioille 
- Uutta vain digitaalisuus 


- Oppilaslähtöisyys, toiminnallisuus, projektioppiminen, monialaiset 
kokonaisuudet, digitaaliset työkalut, autenttiset tekstit 


- Monilukutaito on mukana opetuksessa koko ajan 


Pedagogiikan kuvailijat 


MONILUKUTAITO OPETUKSESSA 


Epävarmat . Monilukutaitoa ei ole otettu huomioon opetuksessa 
- Käsitteen epäselvyys 


Kuvio 21. Orientaatiot monilukutaitoon. 


Tyypittely avoimen kysymyksen Kerro lopuksi omin sanoin, miten 
olet ottanut monilukutaidon huomioon opetuksessasi? 


perusteella (N=194) 


"Epävarmat". Tässä orientaatiossa on keskeistä epävarmuus moniluku- 
taidon käsitteestä. Monilukutaitoa ei ole välttämättä otettu huomioon 
opetuksessa millään tavalla, ja siitä saatetaan kokea jopa häpeää. Koe- 
taan kuitenkin, että monilukutaitoa pitäisi ottaa enemmän huomioon 
opetuksessa, koska se nähdään hyödylliseksi. Monilukutaidon huomi- 
oimiseen vaikuttaa käsitteen epäselvyys sekä se, että oman opetuksen 
muuttaminen on hankalaa ja aikaa vievää. Saatetaan myös kokea, että 
opetustyössä on liikaa erilaisia huomioon otettavia asioita. Myös oppi- 
lasaines ja oppilaiden taitotaso vaikuttaa siihen, että opettaja joutuu ta- 
sapainoilemaan sen välillä, mitä oppilaat pystyvät tekemään ja toisaalta 


mitä pitäisi pystyä tekemään. 


99 Monilukutaidon huomioiminen on välillä vaikeaa 
ja tulee olo, että sitä pitäisi toteuttaa enemmän, 
sillä se on todella hyödyllistä. 


"Pedagogiikan kuvailijat”. Tässä orientaatiossa kuvaillaan, millaista pe- 
dagogiikkaa toteutetaan monilukutaidon opetuksessa. Esille nousevat 
erityisesti oppilaslähtöisyys ja toiminnallisuus sekä sisältöjen käsittely 
mahdollisimman monipuolisesti. Monilukutaitoa opetetaan projektien 
tai monialaisten oppimiskokonaisuuksien avulla usein ilmiölähtöises- 
ti. Lisäksi korostetaan digitaalisia työkaluja ja autenttisten, oppilaan 
arkeen liittyvien tekstien merkitystä. Monilukutaidon nähdään olevan 


mukana opetuksessa koko ajan, eikä sitä nähdä erillisenä ilmiönä. 

99 Olen pyrkinyt monialaisissa oppimis- 
kokonaisuuksissa hyödyntämään ja opettamaan 
monilukutaidon kautta asioiden yhdistämistä. 


"Itsevarmat". Tässä orientaatiossa korostetaan ”hyvän” tai ”eteenpäin 
suuntautuvan” opettajan ammattitaitoa ja koetaan, että monilukutai- 
to ei ole muuttanut opetusta, sillä aina on opetettu monilukutaidon 
hengessä. Monilukutaidon ajatellaan olevan vain uusi käsite vanhoille 
asioille, esimerkiksi laajalle tekstikäsitykselle tai opiskelutaidoille. Näin 
ollen monilukutaito ei ole välttämättä tuonut mitään muutosta omaan 
opetukseen. 

Tässä orientaatiossa nähdään, että opetuksessa on aina ollut esi- 
merkiksi ilmiölähtöisyyttä, oppiainerajat ylittävää opetusta, yhteistoi- 
minnallisia menetelmiä ja erilaisia tekstejä. Toisaalta monilukutaidon 
myötä siihen liittyvistä sisällöistä on kyllä saatettu tiedostua paremmin. 
Uutena nähdään kuitenkin lähinnä vain tietoteknisten välineiden ja di- 
gitaalisuuden lisääntyminen opetuksessa. Saatetaan myös kokea, että 
monilukutaitoa ei tarvitsekaan erikseen ottaa huomioon, jos opettaa 
monipuolisesti erilaisilla oppimistavoilla. Jos siis opettaja lähtee to- 
teuttamaan opetussuunnitelmaa, ei voi olla samalla tähtäämättä moni- 
lukutaitoon. 


99 Monilukutaito ei ole varsinaisesti vaikuttanut 
omaan opetukseeni (...), sillä olen aina opettanut 
monilukutaitoon liittyviä asioita. Käsite on sinällään 
uudehko, mutta sisällöt varsinaisesti eivät. On silti 
hyvä, että asiat sidottu käsitteen alle — konkretisointi 
ja toki tietoisuus itselläkin kuitenkin lisääntynyt ja 
osaa vielä monipuolisemmin/tarkemmin ottaa 
eri osa-alueita huomioon. 


"Kehittyjät". Tässä orientaatiossa koetaan, että monilukutaito on muutta- 
nut opetusta. Se on lisännyt tietotekniikan käyttöä ja digitaalisia ympä- 
ristöjä opetuksessa, ja myös oppilaslähtöisyys ja yhteistoiminnallisuus 
on lisääntynyt. Tekstejä käsitellään aiempaa monipuolisemmin, ja eten- 
kin kuvien rooli on kasvanut. Erityisesti kiinnitetään aiempaa enemmän 
huomiota tulkintaan ja kriittiseen ajatteluun. Kaiken kaikkiaan monilu- 


kutaito on lisännyt asioiden monipuolisempaa käsittelyä. 


>> Olen käyttänyt paljon aikaisempaa enemmän ja 
rohkeammin digitaalisia ympäristöjä 
lasten sisällöntuotannossa. 


Koulutuksen ja täydennyskoulutuksen nähdään edistäneen mo- 
nilukutaidon opetusta. Sen myötä monilukutaito on voinut vahvistua 

luontevaksi osaksi opetusta. Vaikka täydennyskoulutus nähdään hyö- 
dylliseksi, sitä myös kritisoidaan, sillä heikoimmillaan monilukutaidon 
koulutus saattaa olla vain ”kivoja opetusvinkkejá luku- ja kirjoitustaidon 
opettamiseen”. 


"Sisällön kuvailijat”. Tässä orientaatiossa kuvaillaan, millaisia taitoja tai 
oppisisältöjä on opetettu osana monilukutaitoa. Keskeistä sisältöä ovat 
digitaalisuuteen ja nettiympäristöön liittyvät tiedot ja taidot, kuten tie- 
donhaku ja kriittinen ajattelu, etenkin tietolähteiden luotettavuuden 
arviointi. Lisäksi on opetettu tietoteknisiä taitoja, kuten näppäintaitoja. 
Keskeiseksi sisällöksi nousee myös kuvien ja erilaisten tekstien, esimer- 
kiksi mainosten, mielipidekirjoitusten ja kaavioiden, lukeminen, tutki- 


minen ja tuottaminen. Myös eri oppiaineiden tekstejä ja kieltä tutkitaan. 


99 Luemme ja tuotamme oppilaiden kanssa erilaisia, 
monimodaalisia tekstejä, Harjoittelemme 
tekstien analysointia. 


Näitä edellä kuvattuja opettajien vastauksista jäsentyviä orientaa- 
tioita voidaan tulkita Shulmanin (1987) jäsennyksen mukaisesti, jossa 
opettajan tietoperusta muodostuu sisältötiedon, pedagogisen tiedon ja 
pedagogisen sisältötiedon kokonaisuudesta. Perinteisesti sisältötiedol- 
la on tarkoitettu eri tieteenaloista kumpuavien oppiaineiden sisältöjä, 
mutta sitä voitaneen soveltaa myös laaja-alaisen osaamisen sisältöihin. 
Yksi orientaatio olikin monilukutaidon opetuksen sisältöjen kuvailu, 
esimerkiksi tiedonhaku (ks. kuvio 21), jota voidaan verrata Shulmanin 
jäsennyksen sisältötietoon. Toisin sanoen monilukutaidon opetusta lä- 
hestyttiin jäsentämällä, mitä sisältöjä, tässä tapauksessa mitä tietoja ja 
taitoja, siihen kuuluu. 

Toisaalta esille tuli orientaatio, jossa keskityttiin pedagogiikan 
kuvailuun, eli siihen, miten monilukutaitoa opetetaan. Tätä voidaan 
Shulmanin (1987) jäsennyksessä verrata pedagogiseen sisältötietoon, 
jonka hän nostaa keskeiseksi opettajan tietoperustaksi, sillä siinä yhdis- 
tyy sekä sisältötieto että yleisempi pedagoginen tieto. Tämä on se tieto, 
joka erottaa opettajan alan sisällöllisen tiedon asiantuntijoista. Pedago- 
ginen sisältötieto on tietoa, miten tietyt aiheet ja ongelmat jäsennetään, 
esitetään ja mukautetaan oppilaiden kiinnostusten ja taitojen mukaan 
opetuksessa. "Pedagogiikan kuvailijat” -orientaatiossa keskeiseksi moni- 
lukutaidon opetuksessa nähtiinkin oppilaslähtöisyys ja mm. monialaiset 
oppimiskokonaisuudet. Monilukutaidon pedagogiikka on heidän mu- 
kaansa ikään kuin kokonaisvaltaista ja mukana opetuksessa koko ajan. 
Tulkitsemme nämä pedagogiseksi sisältötiedoksi enemminkin kuin ylei- 
seksi pedagogiseksi tiedoksi sen vuoksi, että vastauksissa jäsennettiin 
nimenomaan monilukutaidon opetusta. 

Myös itsevarmat-orientaatiossa painotettiin pedagogista sisältö- 
tietoa, kun kuvailtiin, että esimerkiksi oppiainerajat ylittävää toimin- 

taa on aina ollut, ja nyt monilukutaidon opetusta tulkittiin niin, että 
se istuu omaan pedagogiikkaan. Tällöin ei kuitenkaan ehkä pureuduta 
monilukutaidon sisältöihin, ja uudeksi asiaksi hahmotettiin ainoastaan 
digitaalisuus. 

Kehittyjät-orientaatiossa yhdistyi puolestaan sekä sisältötieto 
että pedagoginen sisältötieto, kun kuvailtiin, että on keskitytty aiempaa 
enemmän esimerkiksi kriittiseen ajattelun opettamiseen (sisältötieto) 
ja oppilaslähtöisyyteen (pedagoginen sisältötieto). 

Sisältötiedon, pedagogisen tiedon ja pedagogiseen sisältötiedon 
lisäksi Shulmanin (1987) mukaan opettajan tietoon kuuluu myös tieto 
opetussuunnitelmasta. Orientaatio, jossa monilukutaidon opetuksesta 
oltiin epävarmoja, voidaan liittää tähän tietoperustaan. Voi olla, että 
käsite tiedetään, mutta sen merkityksestä ei olla varmoja, minkä vuoksi 
sitä ei osata jäsentää osaksi omaa opetusta ja näin ollen osa opettajan 
tietoperustasta jää puutteelliseksi. 

Nämä edellä esitetyt erilaiset orientaatiot ja kytkennät opettajan 
tietoon osoittavat, miten kompleksisesta käsitteestä monilukutaidossa 
on kyse ja miten eri tavoin sitä ja näin ollen opetussuunnitelmaa tulki- 
taan ja lähestytään. Käsitysten variaatiota kuvaa se, että siinä missä yksi 
hahmotti monilukutaidon synonyyminä laajalle tekstikäsitykselle, toi- 
nen samaisti sen opiskelutaitoihin. Vaikka osa opettajista oli epävarmo- 
ja monilukutaidon opetuksesta, hahmottuu aineistosta myös opettajia, 
jotka ovat jäsentäneet ja pohtineet käsitettä sekä sen sisällön että siihen 
liittyvän pedagogiikan kannalta. 

8 POHDINTA 


Tutkimuksemme tuotti tietoa luokanopettajien käsityksistä moniluku- 
taidosta ja sen opetuksesta. Tulokset osoittavat, että monilukutaito on 
hyvin moninainen ja laajasti ymmärretty luokanopettajien keskuudessa. 
Opettajilla tuntuisi olevan hyvät valmiudet ja kiinnostusta monilukutai- 
don opettamisen toteuttamiseen. Osaa siitä, mitä opettajat ajattelevat 
kuuluvan monilukutaitoon, ei kuitenkaan ole koulussa samassa määrin 
opetettu. Esimerkiksi 98 prosenttia vastaajista liitti kriittisen lukutaidon 
monilukutaitoon, silti 23 prosenttia oli opettanut sitä vähän tai ei lain- 
kaan. Samansuuntaisia tuloksia oli myös esimerkiksi kulttuurin moni- 
muotoisuudesta, oppiaineiden kielten ja esitystapojen hallinnasta sekä 
esteettisistä asioista. 

Opettajat jakavat myös ajatuksen oppilaiden elämismaailmaan 
kuuluvista autenttisista teksteistä ja tekstien monimuotoisuudesta 
tärkeänä osana monilukutaitoa, mutta nämä eivät ole samalla mitalla 
mukana opetuksessa. Kysyttäessä, mitä tuottamisen taitoja monilukutai- 
toon kuuluu, suurimman suosion sai sanaa ja kuvaa yhdistävien tekstien 
tekeminen (91 prosenttia vastaajista). Silti 22 prosenttia vastaajista ei ole 
opettanut tätä lainkaan tai hyvin vähän. Tällaisiin tekstilajeihin voi lukea 
muun muassa sarjakuvan, julisteet ja erilaiset esitykset ja graafit. Samoin 
koulussa tehdään vähän erilaisia digitaalisia tai materiaalisia pelejä, ani- 
maatioita, omia lehtiä tai kirjoja (digitaaliset ja perinteiset), digitaalisia 
esitelmiä (esim. PowerPoint, Prezi) ja video- tai lyhytelokuvia. Koulun 
keskeinen tekstilaji näyttää edelleen olevan kirjoitettu teksti, vaikka ope- 
tussuunnitelman perusteiden mukaan monilukutaidon kehittyminen 
edellyttää rikasta tekstiympäristöä ja sitä, että oppimateriaalina hyö- 
dynnetään ilmaisultaan monimuotoisia tekstejä. Tarnanen ym. (2019) 
esittävät monilukutaitotutkimuksensa yhteydessä, että tiedon konstru- 
oinnin ja esittämistapojen monimuotoisuuden tulisi olla tavoitteellisen 
harjoittelemisen ja oppimisen kohteena, jotta monilukutaito kehittyisi. 

Myöskään oppilaiden omat tekstimaailmat eivät näyttäydy kou- 
lussa aivan monilukutaidon edellyttämällä tavalla. 18 prosenttia opet- 
tajista hyödyntää mediatekstejä harvemmin kuin kahdesta kolmeen 
kertaa lukuvuodessa tai ei koskaan ja 28 prosenttia kahdesta kolmeen 
kertaa lukukaudessa monilukutaidon opettamisen yhteydessä. Media- 
tekstit ovat kuitenkin olleet osa koulumaailmaa jo pidemmän aikaa 
mediakasvatuksen toteuttamisen yhteydessä. Myös vuotuiset mediatai- 
toviikko, sanomalehtiviikko, elokuvaviikko ja aikakauslehtiviikko ovat 
tuoneet oman mausteensa koulutyöhön, mutta yhdistyvätkö ne moni- 
lukutaidon opetukseen? 

Monilukutaitoa opetetaan myös yllättävän harvoin digitaalisissa 
oppimisympäristöissä. Seitsemän prosenttia opettajista ei tee sitä kos- 
kaan ja 19 prosenttia harvemmin kuin kahdesta kolmeen kertaa luku- 
kaudessa. Vaikka Suomessa on kohtuullisen hyvät edellytykset ja välineet 
digitaalisten oppimisympäristöjen hyödyntämiseen, olemme kuiten- 
kin olleet eurooppalaisen keskiarvon alapuolella mitä tulee esimerkiksi 
suhdelukuun nettiyhteyksillä varustettujen tietokoneiden ja oppilaiden 
välillä. Muut Pohjoismaat ovat sen sijaan kärkipäässä (Kupiainen 2019). 
TVT-integraatio kouluihin ei ole ollut aivan onnistunut. Fi kuitenkaan 
ole pelkästään huono asia, etteivät digitaaliset oppimisympäristöt ko- 
rostu monilukutaidon kohdalla, päinvastoin. Monilukutaito nähdään 
nimenomaan laajana alueena, jossa myös perinteiset monimateriaaliset 
toimintatavat ovat tärkeässä osassa. Siksi osa opettajista voi myös sanoa, 
että monilukutaito ei ole muuttanut opetusta, näin on aina tehty. 

Monilukutaidon tulemista kouluun kuitenkin perustellaan usein 
muutoksella: maailma muuttuu (monikulttuurisuus, globalisaatio, työ- 
elämä, teknologia), osaaminen muuttuu (laaja-alaisuus, vuorovaikutus, 
tiedonhallinta, oppimisen taidot), oppiminen muuttuu (tutkiva, luo- 
va, osallistuva ja yhteistoiminnallinen oppiminen), opetus muuttuu 
(yhteistyö, ongelmien ratkaisu, opetusteknologia), siis koulunkin on 
muututtava, ja monilukutaito tarjoaa valmiuksia muutoksiin. Näistä 
muutoksista on puhunut muun muassa Minna Harmanen (2015) taus- 
toittaessaan monilukutaitoa opetussuunnitelmien perusteissa. Kaikkien 
tutkimukseemme osallistuneiden opettajien mielestä monilukutaidon 
viitoittamaan muutokseen ei kuitenkaan ole tarvetta, eikä se ole opetus- 
ta muuttanut. Koulun itsessään on todettu muuttuvan hitaasti (Pearl- 
man 2009). Tämäkään ei välttämättä ole huono asia. Muuttuvassa yhteis- 
kunnassa tarvitaan myös pysyviä ja turvallisia instituutioita ja rakenteita. 
Monilukutaitoa ei ole välttämätöntä liittää uusimpaan teknologiaan ja 
oppimiskokeiluihin, vaan se voi tarjota uusia käsitteitä ja näkökulmaa 
perinteisempiin toimintatapoihin ja jäsentää niitä. 

Kaikki näkökulmat eivät kuitenkaan aktualisoidu monilukutai- 
don yhteydessä, kuten oppiaineiden oman kielen ja tekstikäytänteiden 
hallinta sekä kulttuurin tuntemus. Oppiaineiden kielten ja esitysta- 
pojen hallinnan ja kulttuurin monimuotoisuuden nähdään kuuluvan 
monilukutaitoon, mutta harvempi raportoi opettaneensa sitä. Tietoa 
siis näyttäisi olevan, mutta on mahdollista, että opettajilta puuttuu vielä 
työkaluja näiden aihealueiden opettamiseen. Tarvittaisiin siis vielä lisää 
Sulkusen ym. (2019) peräänkuuluttamaa oppiainekohtaista tietoa siitä, 
miten monilukutaitoa opetetaan. Erityistä huomiota tulisi kiinnittää 
myös vieraisiin kieliin ja taito- ja taideaineisiin, jotka tämän kyselyn 
perusteella eivät olleet luokanopettajien käsityksen mukaan monilu- 
kutaitoon soveltuvimpien oppiaineiden joukossa. Esimerkki tällaisesta 
oppiainekohtaisesta, musiikkiin liittyvästä monilukutaidon pedagogii- 
kan tutkimuksesta on Karjalainen-Väkevän ja Sintosen (2018) kuvaus 
musiikkia ja tanssia yhdistävästä opetuskokeilusta. Tällaisilla monilu- 

kutaidon opetusta avaavilla tutkimuksilla on merkitystä opetussuun- 
nitelman tulkinnassa. 

Samoin ajatus oppilaiden tuotosten julkisesta julkaisemisesta 
tuntuu opettajista vieraalta. Tähän voi tietysti olla monia syitä, joista 
osa liittyy tekijänoikeusiin ja oppilaiden turvallisuuteen. Monilukutai- 
don näkökulmasta koulu kuitenkin toimii yhteiskunnassa ja valmistaa 
oppilaita myös vaikuttamaan ja tuomaan ääntään ja toimijuuttaan esiin. 
Tätä erityisesti New London Groupin (1996) esille tuoma malli monilu- 
kutaidon opetuksesta tähdensi. 

Lauri Palsan ja Pekka Mertalan (2018) opetussuunnitelma-ana- 
lyysia lainataksemme luokanopettajat tunnistavat erityisesti moniluku- 
taidon kompetenssit, mutta käytänteet jäävät vielä osittain vaillinaisiksi. 
Kompetenssi näyttäytyy opettajien painottaessa monilukutaitoon kuu- 
luvia multimodaalisia, painetussa, audiovisuaalisessa ja digitaalisessa 
muodossa olevien tekstien lukemisen, arvioinnin ja tuottamisen, taitoja. 
Näiden opettamista rikkaissa ja autenttisissa tekstiympäristöissä yksin 
tai yhdessä muiden oppilaiden kanssa ei ole kuitenkaan täysin hyödyn- 
netty monilukutaidon opettamisen käytänteissä. Tekstien tuottamisen 
näkökulmasta monilukutaidon myötä huomio on kiinnittynyt entistä 
enemmän yksilön taitojen sijasta — tai niiden lisäksi — yhteisöllisiin teks- 
tikäytänteisiin erilaisissa kulttuurisissa konteksteissa (esim. Kulju ym. 
2017). Tämä ei kuitenkaan näy opettajien toiminnassa. 

Kyselytutkimus antaa yleiskuvan siitä, miten monilukutaito 
käsitetään. Se, mitä kyselyllä saadaan esille, on riippuvainen kyselyn 
laatijoiden kysymyksenasettelusta; on esimerkiksi mahdollista, että 
antamamme vaihtoehdot kysymyksissä eivät kuvaa kaikkea sitä, mitä 
opettajan käsittävät monilukutaitoon kuuluvaksi. Avoimen kysymyksen 
laadullisempi näkökulma antoi kuitenkin tilaa vastaajien omalle äänelle. 
Se paljasti, miten erilaisin orientaatioin opettajat ylipäänsä lähestyvät 
käsitettä. Kun osa ei ollut vielä päässyt ollenkaan sisälle käsitteeseen, osa 
jäsensi tarkoin monilukutaidon opetuksen sisältöä tai sen pedagogiik- 
kaa opetuksessaan. 

Tämä kysely perustui opettajien vastauksiin, siis omaan ilmoi- 
tukseen käsitteestä ja sen tulkinnasta, erotuksena opettajien käsitysten 
tutkimiseen heidän toimintansa perusteella (ks. Borg 2018). On huo- 
mattava, että opettajien käsitysten ollessa hyvinkin henkilökohtaisia ne 
toisaalta muodostuvat diskursiivisissa käytänteissä ja auttavat opetta- 
jaa identifioitumaan omaan yhteisöönsä (Barcelos & Kalaja 2012). Tässä 
mielessä koulun opettajien yhteinen suunnittelutyö ja vuorovaikutus 
opettajien kesken on keskeistä monilukutaidon syventämiseksi. Van- 
hojen käsitysten muuttaminen esimerkiksi lukutaidosta tai tekstien 
tuottamisen opetuksesta ei kuitenkaan välttämättä tapahdu nopeasti, 
vaan muutos tapahtuu vaiheittain erilaisten uusien opetuskokeilujen ja 
niiden syvällisen reflektion myötä (ks. Barcelos & Kalaja 2012). Monialais- 
ten oppimiskokonaisuuksien yhteissuunnittelu tai vaikkapa oppilaan 
tuottamien tekstien julkaisuprosessit myös koulun ulkopuolella voivat 

tehdä näkyväksi eri opettajien pedagogiikkaa ja näin ollen antaa maa- 
perää reflektiolle ja käsitysten muutoksille. 

Yhdessä laadullisempien, eri oppiaineiden ja monialaisten oppi- 
miskokonaisuuksien opetuksen käytänteisiin kohdistuvien tutkimusten 
kanssa tämä kysely antaa pohjaa tulevien opetussuunnitelmien ja opet- 


tajankoulutuksen suunnitteluun ja toteutukseen. 

Saara Salomaa, Lauri Palsa & Sari Murtonen 


MEDIALUKUTAITOA KAIKILLE: 


UUDET LUKUTAIDOT -KEHITTÄMIS- 
OHJELMA EDISTAA TASA-ARVOA 
VARHAISKASVATUKSESSA SEKA 


ESI- JA PERUSOPETUKSESSA 


Medialukutaito osana monilukutaitoa on nykypäi- 
vän kansalaistaito, jonka edistämiseen tulisi tarjota 
mahdollisuuksia laajasti, koko maassa ja kaikille 
ihmisille". Lasten ja nuorten tärkeimmät formaalit 
oppimisympäristöt ovat varhaiskasvatus sekä esi- ja 
perusopetus, sillä koulutuksen järjestäjiä velvoittavat 
opetussuunnitelmat? sisältävät myös medialukutai- 
don sisältöjä. 

Meillä Kansallisessa audiovisuaalisessa instituutissa 
KAVIssa on opetus- ja kulttuuriministerión alaisena 
virastona lakisääteinen mediakasvatuksen ja lasten 
mediataitojen edistämisen tehtävä. Keväällä 2020 
käynnistyneessä Uudet lukutaidot -kehittämisoh- 
jelmassa pyrimme edistämään lasten ja nuorten 
medialukutaitoa, tieto- ja viestintäteknologista (tvt) 
osaamista sekä ohjelmointiosaamista varhaiskasva- 
tuksessa ja esi- ja perusopetuksessa. Kehittämisohjel- 
ma on maanlaajuinen, ja toteutamme sitä yhteistyös- 
sä Opetushallituksen, opetus- ja kulttuuriministeriön 
ja laajojen ammattilaisverkostojen kanssa. Useat yli- 
opistot ovat edustettuina hankkeen ohjausryhmässä 
ja asiantuntijaryhmissä. 


Tulevien vuosien aikana tarkastelemme 
opetussuunnitelmaperustaisesti medialukutaitoa, 
tvt-osaamista ja ohjelmointiosaamista: Mitä käsit- 
teillä konkreettisesti tarkoitetaan varhaiskasvatus- 
ja opetussuunnitelmien perusteissa ja miten aiheita 
voidaan opetuksessa parhaiten huomioida? Luomme 
opetussuunnitelmien pohjalta ikä- ja vuosiluokkako- 
konaisuuskohtaiset osaamisen kuvaukset opetuksen 
suunnittelun ja toteutuksen tueksi. Kokoamme lisäk- 
si yhteen sekä tuotamme aiheita koskevaa tukimate- 
riaalia ja kehitämme pedagogisia käytänteitä yhdessä 
paikallisten kehittämishankkeiden kanssa. 

Käsillä oleva raportti luokanopettajien moni- 
lukutaitoon liittyvistä käsityksistä tuottaa osaltaan 
arvokasta tietoa kehittämistyön tueksi. Vastaamme 
KAVIssa Uudet lukutaidot -kehittämisohjelman me- 
dialukutaitoa ja siihen liittyvää ohjelmointiosaamis- 
ta käsittelevistä toimenpiteistä. Tarkastelemme tässä 
luvussa lyhyesti läpi kehittämisohjelman medialuku- 
taitotavoitteiden kannalta keskeisiä raportin tuloksia 
sekä hahmottelemme tulevan toimintamme alusta- 


via suuntaviivoja. 


1 Medialukutaito Suomessa (2019) 


2 Perusopetuksen opetussuunnitelman perusteet (2014), Esiopetuksen opetussuunnitelman perusteet 


(2014), Varhaiskasvatussuunnitelman perusteet (2018) 

MEDIALUKUTAITO JA SEN EDISTÄMINEN 
OSANA LAAJA-ALAISTA MONILUKUTAITOA 


Medialukutaidolla on pitkät perinteet suomalaisella 
koulutuksen kentällä. Mediakasvatukselliset sisällöt 
ovat olleet osa opetussuunnitelmia jo 1970-luvulta 
saakka. Medialukutaitoon liittyviä kysymyksiä on 
aiempina vuosikymmeninä käsitelty esimerkiksi 
joukkotiedotuskasvatuksen ja audiovisuaalisen kas- 
vatuksen nimissä. Nykyisissä opetussuunnitelmissa 
korostuu laajaan tekstikäsitykseen (ml. mediatekstit) 
pohjautuva monilukutaito. Laaja-alaisena osaamise- 
na monilukutaidon kehittämisen vastuu kuuluu ope- 
tussuunnitelmien perusteella kaikkiin oppiaineisiin. 
Siihen myös sisällytetään keskenään tasa-arvoisina 
useita erilaisia lukutaitoja, joista yhtenä on media- 
lukutaito. 

Medialukutaito esiintyy kuitenkin perusope- 
tuksen opetussuunnitelman perusteissa myös eril- 
lisená monilukutaidosta, sekä eksplisiittisesti? että 
erittäin usein implisiittisesti joko oppiainekohtais- 
ten tai laajempien tavoitteiden? yhteydessä. Tämän 
vuoksi on tärkeää huomata, että vaikka medialuku- 
taito sisällytetään opetussuunnitelmissa moniluku- 
taitoon, ne eivät ole toistensa synonyymeja. 

Käsillä olevan raportin tulokset eivät siksi 
välttämättä kuvaa täysin kaikkea sitä medialukutai- 
to-opetusta, mitä kyselyyn vastanneet opettajat oli- 
vat tehneet esimerkiksi nettitekstien, digitaalisesti 
esitetyn tiedon kriittisen arvioinnin tai audiovisu- 
aalisten tekstien parissa. On mahdollista, että osit- 
tain opettajat vastasivat ajatellen vain niitä kertoja, 
kun he kokivat opettaneensa monilukutaitoa, eivätkä 
ottaneet huomioon niitä kertoja, kun opettivat esi- 
merkiksi uskontoa, kuvataidetta tai yhteiskuntaoppia 


mediakasvatuksellisella otteella. Todennäköisesti vas- 
taukset antavat kuitenkin arvokkaita viitteitä myös 
luokanopettajien toteuttaman medialukutaidon 
opetuksen tilasta. 


UUDET LUKUTAIDOT SELKIYTTÄÄ 
OPETUKSEN TAVOITTEITA 
DIGITAALISTEN MEDIOIDEN OSALTA 


On ilmeistä, että monilukutaidosta on opettajien kes- 
kuudessa hyvin erilaisia tulkintoja ja toteutustapoja. 
Tästä kertoo osaltaan se, että lähes kaikki opettajat 
toteuttavat kysytyistä monilukutaidon osa-alueista 
vähintäänkin melko paljon ainoastaan perusluku- 
taidon opetusta. Kaikkien muiden osa-alueiden koh- 
dalla hajonta on suurta. Lisäksi medialukutaidon ja 
monilukutaidon välinen suhde on kompleksinen 
sekä käytännössä että linjaustasolla. Esimerkiksi 
tämän kyselyn perusteella näyttää siltä, että medi- 
alukutaidon kannalta monia keskeisiä asioita, kuten 
audiovisuaalisten tekstien lukutaitoa tai nettiluku- 
taitoa, opitaan monen opettajan luokassa vähän tai 
ei ollenkaan. 

Mikäli käsitykset monilukutaidosta painottu- 
vat vahvasti sen tiettyihin osa-alueisiin, voivat muut 
jäädä varjoon käytännön opetustyössä. On siis tar- 
peen etsiä ratkaisuja siihen, kuinka yhteistä käsitystä 
monilukutaidosta voidaan rakentaa. Yhtenä keinona 
on se, että Uudet lukutaidot -ohjelmassa tarkenne- 
taan osaamisen kuvauksia monilukutaidon tietyistä 
osa-alueista — esimerkiksi medialukutaidosta — eri 
luokka-asteille. Emme ole lisäämässä uusia vaatimuk- 


3 Perusopetuksen opetussuunnitelman perusteet (2014), s.273, uskonnon oppiaineessa 


4 Suomen kielen ja kirjallisuuden oppiaineen yhteydessä mediakasvatuksen määritellään tähtäävän: 


"mediasisältöjen tulkitsemiseen ja tuottamiseen ja niiden ymmärtämiseen kulttuurisena ilmiönä.” (s.169), 


Yhteiskuntaopin osalta 6. luokan arvioinnissa otetaan huomioon mm. se, kuinka hyvin oppilas osaa 


kuvailla, millainen merkitys medialla on hänen omassa elämässään ja miten erilaisia medioita voidaan 


käyttää vaikuttamisen välineenä. s. 292 


5 Esimerkkinä laajemmasta tavoitteesta s. 19, laaja-alaisen osaamisalueen Kulttuurinen osaaminen, 


vuorovaikutus ja ilmaisu yhteydessä todetaan, että oppilaita ohjataan "tunnistamaan --- miten media 


muokkaa kulttuuria”. Lisäksi s. 23 laaja-alaisen osaamisalueen Osallistuminen, vaikuttaminen ja kestävän 


tulevaisuuden rakentaminen yhteydessä asetetaan tavoitteeksi, että "Oppilaat oppivat arvioimaan median 


vaikutuksia ja käyttämään sen mahdollisuuksia.” Kumpaakin näistä voidaan pitää hyvin perinteisinä 


mediakasvatuksen tavoitteina. 

sia opettajien työhön, vaan selkiyttämässä sitä, mitä 
opetussuunnitelma jo nyt edellyttää. Mitä selkeämpi 
käsitys työyhteisöissä on monilukutaidon eri osa-alu- 
eista ja niiden sitomisesta käytännön opetukseen, sitä 
paremmin mahdollistuu työn suunnittelu lasten ja 
nuorten oppimisen ja kasvun kokonaisuutena. 

Työyhteisön jaettu käsitys opetuksen tavoit- 
teista ja vastuista on tärkeää myös siksi, että raportin 
tulokset osoittavat opettajien olevan pääosin sitou- 
tuneita työhönsä. Lisäksi lähes puolet vastanneista 
(46 prosenttia) on perehtynyt aiheeseen itsenäi- 
sesti. Työyhteisön tulee pyrkiä varmistamaan, että 
medialukutaidon opettamisen vastuu ei kasaannu 
kohtuuttomasti vain tietyille opettajille. On nimit- 
täin selvää, että yksittäinen opettaja ei opetustun- 
tien rajoissa ehdi opettaa “erittáin paljon” tai edes 

*melko paljon” kaikkia mahdollisia monilukutaidon 
osa-alueita. Esimerkiksi miltei neljännes tämän ra- 
portin vastaajista ei ole opettanut kriittistä lukutai- 
toa ollenkaan tai on opettanut sitä vain hyvin vähän, 
vaikka lähes kaikki vastaajat liittivät sen osaksi mo- 
nilukutaitoa. Laaja-alaisten osaamisalueiden toteu- 
tumiseksi tarvitaan entistäkin enemmän opettajien 
välistä yhteistyötä. Uudet lukutaidot -kehittämisoh- 
jelmassa tuotettavat oppimisen ja opettamisen ku- 
vaukset toimivat toivottavasti apuna työyhteisön 
keskinäisessä työnjaossa. 

On arvokasta, että käsillä oleva raportti nostaa 
avovastauksissa esiin opettajien erilaisia orientaatioi- 
ta monilukutaitoon, sillä tilanne lienee samanlainen 
myös mediakasvatuksessa. Kehittämisohjelmamme 
viestinnässä ja tukimateriaaleissa onkin osattava ot- 
taa huomioon, että sen paremmin lapset kuin opetta- 
jatkaan eivät ole yhtenäinen ryhmä. Luokanopettajien 
joukossa on paljon erilaisia asenteita, osaamistasoja 
ja työkäytäntöjä. Tukimateriaalien tulee tukea paitsi 
opetuksen käytäntöä, myös opettajan omaa työssä 
kehittymistä. On erittäin hyödyllistä ammentaa ra- 
portissa kuvatuista orientaatioista, jotta materiaale- 
ja voidaan tuottaa ja niistä voidaan viestiä eri tavalla 
orientoituneita opettajia kiinnostavalla tavalla. Lisäk- 
si materiaalien on oltava niin helppokäyttöisiä, että 
mahdollisimman moni opettaja voi hyödyntää niitä 
työssään ilman erityistä täydennyskoulutusta. Huip- 
puosaajia tarvitaan, mutta koulutuksen tasa-arvoa ei 
voi rakentaa vain heidän varaansa. 


Monialaisten oppimiskokonaisuuksien ja il- 
miöpohjaisen opettamisen yleisyys monilukutaidon 
opettamisen keinoina on lupaava tulos myös Uudet 
lukutaidot -kehittämisohjelman kannalta. Media- 
kasvatus sekä siihen liittyvä ohjelmointiosaaminen 
ovat itsessään monialaisia, perinteiset oppiainerajat 
ylittäviä kokonaisuuksia, joita on luontevaa lähestyä 
todellisista ilmiöistä käsin. 


MEDIAKASVATUS SILTANA AUTENTTISIIN 
TEKSTEIHIN JA OMAAN TUOTTAMISEEN 


Lasten ja nuorten arkielämän kannalta huolta ra- 
portissa herätti se, että likipitäen puolet vastaajista 
ilmoitti, ettei ollut lukuvuoden aikana opettanut au- 
diovisuaalisten tekstien lukemista ollenkaan tai oli 
opettanut vain hyvin harvoin. Jo alakouluikäisten 
lasten keskuudessa esimerkiksi YouTuben ja muiden 
audiovisuaalista sisältöä tarjoavien sosiaalisen medi- 
an palveluiden käyttö kuuluu vapaa-aikaan selvästi 
valtaosalla lapsista. Tämä siis sen lisäksi, että lähes- 
tulkoon kaikissa perheissä katsotaan perinteisempiä 
televisio-ohjelmia ja elokuvia. Muun katselun ohes- 
sa lapset ovat monimediaisen mainonnan kohteina. 
Koulussakin audiovisuaaliset tekstit voivat olla osa 
opetusta, jolloin niitä myös käytetään pedagogisessa 
tarkoituksessa. Opeteltavan substanssin tarkastelun 
ohessa tarjoutuisi oivallinen mahdollisuus tutkia ku- 
van ja äänen kokonaisuutta monilukutaidon tai me- 
dialukutaidon näkökulmasta. Vaikka tekijänoikeudet 
rajoittavatkin osittain erilaisten sisältöjen opetuskäyt- 
töä, on hyvä huomioida, että opetuksessa ja kasvatuk- 
sessa hyödynnettävää materiaalia on paljon tarjolla. 

Käytännössä audiovisuaalisen tekstin ymmär- 
täminen on siis tarpeen niin taidekasvatuksellisen 
elokuvakasvatuksen, kuluttajakasvatuksen kuin esi- 
merkiksi harhaanjohtavan tiedon tunnistamisen op- 
pimiseksi. Esimerkiksi faktan, fiktion ja mielipiteen 
välistä eroa opetetaankin vastausten perusteella ylei- 
sesti ottaen paljon. Jos tätä oppimista ei kuitenkaan 
kytketä audiovisuaalisiin tekstiympäristöihin, on ai- 
heellista kysyä, kuinka käyttökelpoista oppi on lasten 
arkielämän kannalta. 

Toisinaan tekijänoikeuskysymykset on mai- 
nittu audiovisuaalisten tekstien käyttöä opetuksessa 
rajoittavana tekijänä. Kuitenkin Opetushallituksen 

Kopiostolta hankkima lupa mahdollistaa laajan 
tv-ohjelmavalikoiman käytön opetuksessa, ja lisäksi 
KAVIn Elonet- ja Elokuvapolku -palvelut ovat maksut- 
ta opettajien käytössä. Useat oppikirjasarjat tarjoavat 
myös digiaineistoja, esimerkiksi videoita, opetuksen 
tueksi. Näin ollen oppimateriaalien puutteen ei ai- 
nakaan pitäisi olla este opetukselle. Pyrimme myös 
kehittämisohjelmassamme tuottamaan opetukseen 
sellaista tukimateriaalia, joka hyödyntää opetuskäy- 
tössä maksuttomia audiovisuaalisia aineistoja. 
Varsinaisten valmiiden oppimateriaalien li- 
säksi opetussuunnitelma kannustaa käyttämään 
oppilaiden itse valitsemia, niin sanotusti autenttisia, 
monimediaisia tekstejä oppimisen tukena. Silti jopa 
viidennes opettajista ilmoitti käyttävänsä oppilaiden 
itse valitsemia tekstejä opetuksessa vain kerran luku- 
kaudessa tai ei lainkaan. Kun näihin teksteihin lue- 
taan myös oppilaiden itse valitsemat kirjat, on hyvin 
todennäköistä, että suuri joukko opettajia ei käytä 
oppilaiden itse valitsemia mediatekstejä opetukses- 
sa. Medialukutaitoa edistävällä mediakasvatuksella 
onkin tältä osin vielä paljon annettavaa, jotta yhä 
useampi opettaja oppisi säännöllisesti hyödyntä- 
mään juuri niitä tekstejä, jotka ovat osa lasten elä- 
mää. Esimerkiksi omista suosikkipeleistä ja -eloku- 
vista tai seuratuimmista sosiaalisen median tileistä 
tehdyt analyysit ja omat tulkinnat voivat motivoida 
oppilaita ja vastata sekä lasten arkipäivän tarpeisiin 
että edistää media- ja monilukutaitoa monella tavalla. 
Uudet lukutaidot -ohjelma tulee kiinnittä- 
mään erityistä huomiota median tuottamisen taitoi- 
hin. Lukutaidon kehittämiseen on panostettu viime 
vuosina kansallisesti erilaisin ohjelmin. Sisällöt ovat 
usein kuitenkin painottaneet perinteistä tekstin lu- 
kemista uusien ilmaisumuotojen tai mediakulttuurin 
jäädessä taka-alalle. Kuten aiemmissakin tutkimuk- 
sissa*, myös tämän selvityksen mukaan oppilaiden 
oma mediatuottaminen on kautta linjan harvinai- 
sempaa kuin valmiiden tekstien analysoiminen. Sel- 
västi suurin osa vastaajista ei ollut tehnyt oppilaiden 
kanssa omia pelejä, animaatioita tai edes kirjoja tai 
lehtiä. Erityisesti viimeinen yllättää; onhan sano- 


malehden opetuskäytöllä ja sen myötä omien lehti- 
juttujen tekemisellä pitkät perinteet suomalaisessa 
opetuksessa. 

Yksi Uusien lukutaitojen tärkeistä tavoitteis- 
ta onkin tarjota tukea siihen, kuinka oppilaat voivat 
entistä enemmän siirtyä yleisöistä tekijöiksi. Tavoite 
ei ole mediakasvatuksen piirissä uusi, ja tämäkin ra- 
portti osoittaa, että suuri joukko opettajia tukee jo 
oppilaiden “mediakirjoitustaitoa” laajasti. Kehittá- 
misohjelmassamme kärkenä on kuitenkin opetuksen 
tasa-arvo: Hyvät esimerkit ovat tärkeitä, mutta eivät 
riittäviä, jos merkittävä määrä oppilaita jää opetuk- 
sesta osattomiksi. Jokaisella oppilaalla on oikeus op- 
pia paitsi mediatekstien ymmärtämistä, myös multi- 
modaalisten tekstien tuottamista sekä siihen liittyviä 


mahdollisuuksia ja vastuita. 


KOHTI UUSIA LUKUTAITOJA, 
KORONAVIRUSKRIISIN VARJOSSA JA 
VAUHDITTAMANA 


Käsillä olevaa tekstiä kirjoitettaessa lukuvuosi 2020- 
2021 on alkanut poikkeuksellisissa tunnelmissa. Ke- 
väällä 2020 opetus muutettiin kahden kuukauden 
ajaksi hyvin pikaisella aikataululla valtaosin etäope- 
tukseksi koronaviruksen aiheuttaman pandemian 
vuoksi. Perusopetus koki pakon sanelemana kaikkien 
aikojen "digiloikan”, kun valtaosa oppilaista kävi kou- 
luaan verkkovälitteisesti kotoa käsin. Vaikka syyslu- 
kukausi käynnistyi lähiopetuksena, viruksen leviämi- 
nen voi vähintään paikallisesti siirtää koulunkäynnin 
verkkoon milloin tahansa. 

Pandemian vaikutukset lasten ja nuorten 
oppimiseen ovat nyt kiivaan tutkimuksen kohtee- 
na, mutta medialukutaidon kehityksestä ei voida 
toistaiseksi sanoa mitään. Kuitenkin lähes jokaiselle 
lienee nyt selvää, että esimerkiksi tvt-taidot voivat 
jo alakoulussa olla suoranainen opiskelun edellytys 
nykymaailmassa. Myös kriittisen medialukutaidon 
merkitys on laajasti korostunut, kun epidemian myö- 
tä on tunnistettu laajoja valheellisen tiedon levittä- 
miskampanjoita verkossa”. Kasvattajat tarvitsevat val- 
miuksia käsitellä mediasisältöjen lapsissa ja nuorissa 


6 Opekan opetuskäytön tulokset 2019: https://opeka.fi/fi/public/chartCompetency/104?semesters= 
&return=%2Ffi %2Fpublic%2Fchart%3Freportid%43D20208reportid=2020 


7 YHTEINEN TIEDONANTO EUROOPAN PARLAMENTILLE, EUROOPPANEUVOSTOLLE, 

herättämiä kysymyksiä medialukutaidon työkaluilla. 
Samoin lasten seksuaalinen houkuttelu verkossa li- 
sääntyi pandemian myötä". Nettiturvataitojen opet- 
taminen lapsille osana mediakasvatusta onkin aina 
vain ajankohtaisempaa. 

Medialukutaidossa on kuitenkin kyse paljon 
muusta kuin vain selviytymisestä ja uhkilta suojautu- 
misesta. Esimerkiksi itseilmaisu, taiteen ja yhteiskun- 
nallisten mediailmiöiden laajempi ymmärtäminen 
sekä osallisuuden tukeminen mediakulttuurissa ovat 
kaikki yhtä lailla tärkeitä mediakasvatuksen tavoit- 
teita. Tehtävää ja opittavaa on paljon, mutta yhdessä 
siihen pystytään! Uudet lukutaidot -ohjelma pyrkii 
tarjoamaan tukea käytännön toimintaan, pedagogi- 
seen suunnitteluun sekä opetussuunnitelman sisál- 
lön kirkastamiseen. Kehittämisohjelmassa luomme 
työkaluja, joiden tarkoituksena on helpottaa jokaisen 
tarttumista monilukutaitojen ja niiden osana medi- 


alukutaitojen tukemiseen omassa opetustyössään. 


NEUVOSTOLLE, EUROOPAN TALOUS- JA SOSIAALIKOMITEALLE JA ALUEIDEN KOMITEALLE 
Covid-19-disinfomaation torjunta - Faktat oikein https://eur-lex.europa.eu/legal-content/FI/TXT/ 
PDF/?uri=CELEX:52020J]C0008%from=EN 


8 https://www.poliisi.fi/tietoa_poliisista/tiedotteet/1/1/lasten_riski_joutua_seksuaalisen_hyvaksikayton_ 
uhreiksi verkossa kasvaa koronakriisin aikana 89248?language=fi& 

